Jangkitan Covid-19 di Parlimen, seorang pegawai kementerian meninggal dunia

Akibat dijangkiti varian Delta Covid-19 semasa bertugas di Sidang Khas Dewan Rakyat di Parlimen, seorang pegawai di kementerian meninggal dunia baru-baru ini.

Pegawai tersebut menghadiri sidang khas yang bermula 26 Julai lepas dan kali terakhir berada di Parlimen pada 29 Julai mulai menunjukkan simptom pada 30 Julai, lapor portal MalaysiaNow.

Agenda Daily mendapatkan pengesahan pihak Kementerian Kesihatan Malaysia (KKM) berhubung laporan tersebut dan disahkan mangsa seorang pegawai khas kepada seorang Timbalan Menteri di kementerian yang tidak dapat didedahkan.

“Hari terakhir arwah di Parlimen pada 29 Julai. Pada 30 Julai (arwah) mula ada selesema,” kata sumber di kementerian.

Sidang khas Dewan Rakyat yang dijadualkan berlangsung selama lima hari terpaksa ditangguhkan pada 29 Julai lalu, ia selepas Ketua Pengarah Kesihatan Tan Sri Dr Noor Hisham Abdullah mengarahkan premis Parlimen dikuarantin dan ahli-ahli dan kakitangan Parlimen disaring Covid-19 selepas beberapa kes positif disahkan daripada ujian saringan sebelumnya.

Noor Hisham kemudian menjelakan keputusan ujian tersebut dikeluarkan Institut Penyelidikan Perubatan (IMR) yang menerima empat sampel daripada Makmal Kesihatan Awam Sungai Buloh.

6 Ogos lalu, Noor Hisham berkata 85 kes positif Covid-19 berkaitan dengan Sidang Mesyuarat Khas Parlimen yang diadakan pada 26 hingga 29 Julai lalu.

Daripada jumlah itu, 17 kes dikesan berkaitan persidangan Dewan Rakyat manakala 56 kes daripadanya dikenal pasti hasil saringan Pra-Dewan Rakyat dan empat kes kontak rapat.

Kerajaan bersetuju mengadakan semula sidang Dewan Rakyat susulan gesaan Yang di-Pertuan Agong dan Raja-raja Melayu.

Bagaimanapun sidang khas yang diadakan bagi membahaskan langkah-langkah kerajaan berdepan pandemik Covid-19 bertukar menjadi tempat mendesak kerajaan ditukar.

Presiden UMNO, Datuk Seri Ahmad Zahid Hamidi bersama beberapa Ahli Parlimen Barisan Nasional yang memihak kepadanya berkomplot bersama Ketua Pembangkang, Datuk Seri Anwar Ibrahim semasa sidang khas tersebut untuk menjatuhkan kerajaan Perikatan Nasional pimpinan Tan Sri Muhyiddin Yassin.

Susulan itu, Muhyiddin berjanji untuk membenarkan pembentangan usul undi percaya ketika persidangan Dewan Rakyat diadakan semula pada September depan.


Kes Covid-19 di tujuh negeri naik, Kelantan catat lonjakan tinggi

Tujuh negeri merekodkan peningkatan jangkitan baharu Covid-19, dengan Selangor terus mencatat kenaikan empat hari berturut-turut, menurut statistik dikeluarkan Jabatan Kesihatan Negeri-Negeri, hari ini.

Dalam tempoh 24 jam sehingga 12 tengah hari tadi, Selangor merekodkan 1,441 kes baharu berbanding 1,288 kes dalam tempoh sama semalam.

Jumlah itu menjadikan keseluruhan sebanyak 775,143 kes positif, sementara 748,061 pesakit sembuh, dan 9,875 kes kematian.

Sehingga semalam, Selangor mencatat 15,766 kes aktif, serta 79 kluster masih aktif, termasuk empat kluster baharu yag dikesan semalam yang masing-masing satu di daerah Klang dan satu lagi di Sabak Bernam.

Daripada jumlah kes aktif itu, 14,250 pesakit menjalani kuarantin di rumah; 574 ditempatkan di PKRC; 877 dimasukkan ke hospital; dan 65 pesakit dirawat di unit rawatan rapi (ICU), termasuk 37 daripadanya yang memerlukan alat bantuan pernafasan.

Seramai 4,749,164 atau 93.9 peratus individu di negeri itu telah lengkap divaksinasi, 95.3 peratus atau 4,828,946 lagi menerima sekurang-kurangnya satu dos dan 873,693 individu menerima suntikan dos penggalak.

Sementara itu, Kelantan mencatat lonjakan tertinggi sebanyak 219 iaitu daripada 176 kes semalam kepada 395 kes hari ini, menjadikan keseluruhan kes positif di negeri itu sebanyak 163,960 kes, dengan 158,646 pesakit telah sembuh dan 1,215 kematian.

Bagi negeri-negeri lain pula, Pulau Pinang turut merekodkan peningkatan jangkitan daripada 249 kes semalam kepada 272 kes hari ini, diikuti Terengganu (228 kes baharu, 214 semalam); Melaka (152 kes baharu, 139 semalam); Putrajaya (28 kes baharu, 25 semalam); dan Labuan (10 kes baharu, enam semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan 12 kluster baharu dikesan dalam tempoh 24 jam sehingga 12 tengah hari tadi. Butiran lanjut berkaitan kluster itu akan disiarkan dalam laman sesawang Covidnow pagi esok.

Sejak awal tahun lalu sehingga hari ini sebanyak 6,074 kluster telah dikesan dengan 257 masih aktif manakala 5,817 telah ditamatkan.

Beliau juga memaklumkan dalam tempoh itu 5,098 pesakit Covid-19 di seluruh negara telah sembuh menjadikan kumulatif sebanyak 2,625,245 kes atau 96.8 peratus daripada 2,711,764 kumulatif positif.

“Daripada 4,362 kes harian yang dilaporkan pada hari ini, 89 kes atau 2.0 peratus adalah kategori 3, 4, dan 5 dan 4,273 kes (98.0 peratus) lagi adalah terdiri daripada kategori 1 dan 2.

Seramai 400 pesakit kini dirawat di ICU, berbanding 383 kes semalam, dengan 198 daripadanya memerlukan alat bantuan pernafasan.

Daripada 4,362 kes baharu yang dilaporkan hari ini, 28 membabitkan kes import dengan 15 daripadanya bukan warganegara Malaysia, dan 4,334 kes penularan tempatan yang turut melibatkan 235 rakyat asing.


Deepak nafi ugut Presiden MCA

Ahli Perniagaan, Deepak Jaikishan menafikan beliau adalah individu yang didakwa membuat ugutan terhadap Ahli Parlimen penyokong kerajaan Pakatan Harapan-Barisan Nasional (PH-BN) Ayer Hitam, Datuk Seri Wee Ka Siong, berhubung isu bekalan telur import.

Menurut laporan BH hari ini, Deepak memaklumkan beliau tidak pernah berhubung dengan bekas Menteri Pengangkutan itu berkait apa-apa perkara pun.

“Saya tidak pernah call ‘hubungi’ dia, nombor telefon dia (Ka Siong) pun saya tiada. Macam mana pula ada berhubung dengan dia, ini tidak benar,” katanya.

Ketika ditanya, kemungkinan orang yang membuat panggilan itu menyamar dan menggunakan namanya, Deepak berkata,

Beliau juga tidak dapat memastikan sama ada pihak tertentu yang menyamar dan menggunakan namanya, namun menyatakan kemungkinan Ka Siong tidak berkata benar.

Terdahulu, Ka Siong pada sidang Dewan Rakyat hari ini (15 Mac 2023) mendakwa menerima ugutan berhubung kenyataannya di Parlimen membabitkan isu bekalan telur ayam import.

Beliau mendakwa menerima panggilan daripada individu memperkenalkan diri sebagai ‘Deepak’ dan mewakili syarikat J&E Advance Tech, pagi semalam.

Ka Siong berkata, pemanggil lelaki itu mendakwa sudah berbincang dengan Pejabat Perdana Menteri (PMO) untuk beliau memperbetulkan kenyataan dan menyelesaikannya di luar mahkamah.

Mengulas lanjut Deepak berkata beliau tidak faham mengapa dirinya kebelakangan ini sering dikatikan dengan isu bekalan telur import termasuk bukan sahaja oleh Ka Siong, malah oleh Ketua Penerangan Perikatan Nasional (PN), Datuk Seri Mohamed Azmin Ali.

“Saya tidak tahu mengapa Ka Siong berkata tentang sesuatu yang tidak benar di Parlimen, jika beliau berani dan bercakap benar, bercakaplah di luar Parlimen.

“Saya rasa pelik juga kenapa dia berkejar-kejar ke arah Yang Dipertua Dewan Rakyat untuk ambil surat imuniti (daripada tindakan saman) semalam, mungkin sebab dia bercakap perkara yang tidak benar.

“Sekiranya beliau bercakap benar, bercakaplah di luar Parlimen dan berani hadapilah sebarang tindakan undang-undang,” katanya.

Semalam, Yang Dipertua Dewan Rakyat, Datuk Johari Abdul, memberi jaminan bahawa apa-apa ucapan dibuat oleh Ahli Parlimen dalam mesyuarat Majlis Parlimen terlindung di bawah Perlembagaan Persekutuan.

Jaminan itu diberi selepas Ka Siong dikatakan diancam tindakan saman daripada pengimport telur dari India susulan ucapannya dalam Dewan Rakyat, penghujung Februari lalu.

Laporan petik Ka Siong dedah pengimport telur guna nama PMO


Bahasa Melayu bahasa rakyat Malaysia

Sejarah membuktikan bahawa bahasa Melayu mampu menjadi bahasa lingua franca. Pada zaman kegemilangan zaman Kesultanan Melayu Melaka, bahasa Melayu dituturkan oleh semua pedagang dari Arab, China, India dan Eropah.

Ketika itu, bahasa Melayu dianggap sebagai bahasa perpaduan dan bahasa komunikasi antarabangsa.

Maka itu, tidaklah menghairankan apabila sarjana Belanda Francois Valentijn mengungkapkan  bahasa Melayu pada abad ke-16 sebagai yang berikut:

“Bahasa mereka, bahasa Melayu, bukan saja dituturkan di daerah pinggir laut, tetapi juga digunakan di seluruh kepulauan Melayu dan di segala negeri-negeri Timur, sebagai suatu bahasa yang difahami di mana-mana saja oleh setiap orang, tidak ubah seperti bahasa Perancis atau Latin di Eropah, atau sebagai bahasa Lingua Franca di Itali dan di Levant. Sungguh luas tersebarnya bahasa Melayu itu sehingga kalau kita memahaminya tidaklah mungkin kita kehilangan jejak, kerana bahasa itu bukan saja dimengerti di Parsi bahkan lebih jauh dari negeri itu, dan di sebelah timurnya sehinggan Kepulauan Filipina.”

Demi memupuk perpaduan kaum di negara ini, maka dalam Laporan Razak 1956 dinyatakan bahawa, tujuan akhir dasar pendidikan negara ini adalah untuk menyatukan murid yang berlainan bangsa di bawah satu sistem pendidikan kebangsaan dengan menggunakan bahasa kebangsaan sebagai bahasa pengantar.

Walau bagaimanapun, kemajuan ke arah ini hendaklah dilaksanakan dengan berperingkat-peringkat dan tidak boleh dipaksa secara mendadak. Berdasarkan Laporan Razak jelas bahawa dasar pendidikan yang dilaksanakan dapat membentuk perpaduan kaum di negara ini.

Malah dalam Laporan Rahman Talib 1960, kedudukan sekolah rendah ditukar kepada sekolah kebangsaan dan jenis kebangsaan. Tujuan utama penukaran kedudukan ini adalah untuk mengukuhkan perpaduan kaum di negara ini di samping memantapkan lagi kedudukan bahasa Melayu secara berperingkat dalam sistem pendidikan kebangsaan.

Bahasa Melayu telah mengalami proses perkembangan yang begitu pesat. Sejak merdeka, bahasa Melayu telah dinaikkan martabat sebagai bahasa kebangsaan yang menggantikan bahasa Inggeris yang ketika itu menjadi bahasa rasmi tunggal negara, dan dijadikan bahasa pengantar utama di sekolah kebangsaan dari peringkat rendah hingga ke peringkat menengah tinggi sampai ke peringkat pengajian tinggi.

Selain itu, bahasa Melayu menjadi pendukung dan berperanan sebagai bahasa perpaduan di kalangan masyarakat Malaysia yang berbilang kaum dan beragam bahasa

Dalam pada itu, Perdana Menteri baru-baru ini mengumumkan kerajaan akan meminda Akta Dewan Bahasa dan Pustaka (DBP) 1959 bagi membolehkan DBP mengambil tindakan sewajarnya terhadap pelanggaran bahasa Melayu.

Pengumuman itu diumpamakan seperti memberi harapan baharu kepada masa depan bahasa Melayu apabila tugas penguatkuasaan bakal digalas oleh mereka yang lebih mahir tanpa menidakkan kuasa kerajaan.

Datuk Seri Ismail Sabri Yaakob bercita-cita mahu menjadikan bahasa Melayu sebagai bahasa kedua ASEAN terutamanya apabila lebih 300 juta penduduk di rantau itu menggunakannya sebagai bahasa pertuturan.

Tindakan pemimpin negara itu diharapkan bukan sahaja menjadi dorongan kepada rakyat untuk menambah baik penggunaan bahasa Melayu, malah dijadikan sebagai alat yang berfungsi untuk memperluas penggunaannya di serata dunia.

Bagaimanapun, antara persoalan yang timbul adakah harapan Perdana Menteri untuk memperluaskan pengantarabangsaan bahasa Melayu seiring dengan tindakan yang dilakukan oleh masyarakat Malaysia.

Tanggungjawab seorang nakhoda atau pemimpin dalam meneraju sesebuah negara dianggap cukup berat, namun akan menjadi lebih ringan apabila setiap kelasi (lapisan masyarakat) berganding bahu dengan turut sama melakukan perkara yang sepatutnya.

Pensyarah Kanan, Jabatan Bahasa Melayu, Kuliah Bahasa dan Pengurusan, Universiti Islam Antarabangsa Malaysia Kampus Pagoh, Dr. Mohamad Suhaizi Suhaimi menyifatkan bahawa pindaan akta berkenaan adalah tindakan yang sangat tepat.

“Perlu diakui bahawa sesuatu perkara sebaiknya diuruskan oleh ahlinya maka DBP adalah pihak yang mahir dalam perkara ini.

“Ini bertepatan dengan Perkara 152 Perlembagaan Persekutuan apabila DBP ditugaskan untuk menguatkuasakan penggunaan bahasa kebangsaan di Malaysia.

“Kepentingan pindaan akta berkenaan membolehkan campur tangan DBP dalam penggunaan bahasa Melayu diperkukuhkan termasuk mengelak daripada campur tangan pihak yang tidak berkaitan sehingga timbulnya keculasan,” ujarnya.

Menurut beliau, semua warga Malaysia berperanan dalam memartabatkan bahasa Melayu melalui dua cara iaitu yang pertama melalui lisan dengan mengakui bahawa bahasa Melayu adalah bahasa kebangsaan atau bahasa negara tanpa mengira kaum.

“Yang kedua pula adalah melalui tindakan iaitu memperkasa penggunaan bahasa Melayu dengan menambah ilmu mengenainya. Rakyat hendaklah tidak memperlekeh dan mempertikai penggunaan Bahasa Melayu tetapi perlu menggunakannya dengan betul dan baik.

“Misalnya, ada sesetengah pihak cuba mempertikaikan apabila pihak DBP mengeluarkan istilah baharu seperti ‘tuna foto’. Apabila tiada ilmu, maka ada segelintir masyarakat akan mempersendakannya,” jelasnya.

Ulas beliau lagi, Malaysia merupakan satu negara yang unik kerana tidak mengetepikan penggunaan bahasa lain termasuk Mandarin, Tamil dan sebagainya, tetapi pada masa yang sama tidak menafikan bahawa bahasa Melayu adalah bahasa negara.


3 bersaudara lemas ketika berkelah dikebumi dalam satu liang lahat

Jenazah tiga bersaudara yang lemas ketika berkelah di kawasan Air Terjun Lata Changkah, Ulu Seladang, Setiu selamat dikebumikan dalam satu liang lahat, awal pagi tadi.

Jenazah Syariatul Nurfatihah Mohd Dera, 28, dan adiknya Syariatul Noor Syafiqa, 26, serta sepupu mereka Siti Aisyah Mazalan, 19, tiba di Tanah Perkuburan Islam Kampung Hilir Maras dekat Batu Rakit di Kuala Nerus pada jam 3.23 pagi dan selamat dikebumikan kira-kira 4 pagi.

Ibu kedua-dua beradik itu Sarimah Awang, 62, berkata meskipun terkejut dengan kehilangan serentak anak ketiga dan keempat yang juga anak bongsunya itu, beliau reda dengan ujian tersebut, lapor Bernama.

“Memang makcik tidak tahu hendak kata apa lagi. Tetapi inilah ujian yang Allah berikan makcik harus terima,” katanya kepada pemberita ketika ditemui di Unit Forensik Hospital Setiu malam tadi.

Sarimah berkata ketika kejadian beliau yang turut sama berkelah dengan beberapa ahli keluarga terlebih dahulu pulang ke rumah di Kampung Hilir Maras dekat Batu Rakit di sini untuk menidurkan cucunya, sebelum menerima panggilan daripada seorang individu yang menyuruhnya menghubungi pihak bomba.

“Sejurus sampai sahaja di rumah ada orang telefon suruh makcik hubungi bomba. Makcik ingatkan ada kebakaran tetapi rupanya anak-anak makcik dan anak saudara lemas.

“Semasa kejadian siapa yang jatuh dahulu makcik tidak tahu kerana telah pulang tetapi difahamkan anak sulung makcik (Syariatul Syafira, 32) juga ingin tolong mereka tetapi dia pun hampir lemas. Mujur dia sempat diselamatkan dan kini sedang terima rawatan di wad,” katanya.

Katanya kedua-dua anaknya serta sepupu mereka Siti Aisyah sememangnya rapat sejak kecil dan sering menghabiskan waktu bersama.

Sarimah berkata telatah Syariatul Nurfatihah dan Syariatul Noor Syafiqa yang sangat akrab dan sering bergurau senda itu akan pasti dirinduinya nanti.

Beliau berkata mereka sekeluarga sering berkunjung ke Sungai Lata Changkah namun semalam merupakan kali pertama mereka berkelah di lokasi kejadian yang agak jauh ke dalam kerana ramai pengunjung.

Ketua Polis Daerah Setiu DSP Affandi Hussin dalam kenyataan semalam berkata difahamkan kejadian berlaku apabila kesemua mangsa telah hampir selesai berkelah bersama keluarga pada sekitar 2.30 petang, sebelum salah seorang mereka tergelincir lalu jatuh serta menarik bersamanya dua lagi mangsa.

Affandi berkata ketiga-tiga mangsa cuba diselamatkan oleh orang awam dan dibawa ke Hospital Setiu, namun pihak hospital mengesahkan mereka telah meninggal dunia.


Dua kali Najib aniaya Muhyiddin, kini kebenaran tertegak, kata Wan Saiful

Ketua Penerangan Parti Bersatu Datuk Wan Saiful Wan Jan menyifatkan keputusan Mahkamah Persekutuan terhadap Datuk Seri Najib Razak semalam, adalah kemenangan kepada rakyat setelah wang mereka dirompak.

Keputusan itu juga katanya, sekali gus membuktikan perjuangan Presiden Bersatu Tan Sri Muhyiddin Yassin untuk mengembalikan maruah dan integriti politik negara adalah perjuangan yang benar.

Menurutnya Pengerusi Perikatan Nasional (PN) itu telah dianiaya secara besar sebanyak dua kali oleh Najib, dan Presiden UMNO Datuk Seri Ahmad Zahid Hamidi, serta konco-konco mereka dalam Kluster Mahkamah.

“Muhyiddin dipecat oleh Najib dari jawatan dalam UMNO dan kerajaan semata-mata kerana beliau menuntut ketelusan dalam pentadbiran negara. Kemudian Najib dan Zahid berpakat sehingga 15 orang penyokong kleptokrat dari kalangan Ahli Parlimen UMNO-BN menarik sokongan untuk memaksa Muhyiddin meletak jawatan.

“Semalam mahkamah menyatakan bahawa individu yang tidak berintegriti adalah Najib,” katanya dalam satu kenyataan sebagai mengulas keputusan Mahkamah Persekutuan sebulat suara menolak rayuan akhir Najib untuk mengetepikan sabitan dan hukuman penjara 12 tahun serta denda RM210 juta setelah didapati bersalah menyeleweng RM42 juta dana SRC International Sdn Bhd (SRC).

Dalam penghakimannya, Ketua Hakim Negara Tun Tengku Maimun Tuan Mat yang mempengerusikan panel lima hakim berkata hakim perbicaraan di Mahkamah Tinggi, Hakim Datuk Mohd Nazlan Mohd Ghazali membuat keputusan tepat ke atas Najib berhubung tujuh pertuduhan kes SRC.

Mengulas lanjut Wan Saiful berkata berbilion-bilion ringgit wang rakyat dicuri oleh kepala kleptokrat dan mahkamah telah membuktikan bahawa Najib memang melakukannya.

Ini, katanya menunjukkan secara langsung bermaksud Muhyiddin dan rakyat yang menolak Najib berada di pihak yang benar.

“Tahniah Tan Sri Muhyiddin kerana terbukti sebagai seorang yang istiqamah dan berani memperjuangkan prinsip walaupun terpaksa hilang jawatan dan kedudukan! Inilah dia pejuang sebenar yang hanya mahukan yang terbaik untuk negara dan rakyat dan membersihkan Malaysia dari kleptokrasi,” katanya lagi.

Sehubungan itu, Wan Saiful mengajak rakyat Malaysia menilai semula bagaimana perjuangan UMNO dan BN yang tidak malu mempertahankan Najib, yang kini terbukti tidak berintegriti.

Katanya rakyat perlu menilai, adakah mereka masih percaya kepada kuncu-kuncu Najib dan Zahid dalam UMNO yang menyerang institusi kehakiman semata-mata untuk menegakkan benang basah.

“Inilah dia UMNO yang rosak, yang langsung tidak malu untuk mencampuri urusan mahkamah demi menjaga kepentingan peribadi. Kita harus terus istiqamah membersihkan Malaysia dari kleptokrasi. Mereka masih ramai dan masih berkuasa dalam UMNO, terutama Zahid yang sedang berhempas pulas mahu menjadi Perdana Menteri,” katanya.

Penghakiman hari ini menunjukkan bahawa sistem kehakiman negara kita mempunyai kredibiliti dan kebebasan dalam membuat keputusan, walaupun pasukan pembelaan Najib mencuba pelbagai langkah untuk melewatkan proses, kata Wan Saiful.

“Persoalan yang timbul hari ini adalah apa sikap pemimpin lain dalam UMNO yang cuba menegakkan benang basah mempertahankan Najib sehingga sanggup melempar pelbagai tohmahan terhadap Tan Sri Muhyiddin.

“Sesungguhnya sikap melutut menyembah wang yang dibawa oleh Najib dan disanjung oleh ramai kluster mahkamah UMNO adalah perosak negara dan bangsa kita,” katanya.

Wan Saiful juga menasihatkan parti komponen BN yang melantik Najib sebagai penasihat menilai semula sikap mereka.

“Tatkala seluruh dunia tahu bahawa Najib merompak, UMNO, MCA, MIC dan PBRS langsung tak malu mengangkat Najib. Budaya “malu apa” inilah yang merosakkan BN,” katanya.


Pemuda PAS tolak parti cuba selamatkan ‘kluster’, individu

Pemuda PAS tidak akan bersekongkol dengan mana-mana parti yang cuba menyelamatkan kelompok dan individu tertentu demi kepentingan peribadi.

Ketua Penerangan Dewan Pemuda PAS Pusat Nazir Helmi berkata, penyatuan ummah yang dilaungkan parti itu mesti diterjemah dalam konteks yang luas dan berjiwa besar, bukan dengan tafsiran sempit ianya hanya milik individu atau kelompok tertentu.

“Penyatuan meliputi apa sahaja gabungan parti Melayu Islam dan rakyat Malaysia yang sedia menerima prinsip kedamaian seperti dianjur dalam Islam, berpegang teguh pada Rukun Negara, serta tidak ekstrem dalam menterjemah perpaduan di kalangan semua kaum, agama dan bangsa.

“Penyatuan juga adalah untuk mengembalikan kestabilan politik negara, dan bukan hanya bertujuan untuk menyelamatkan kelompok dan individu untuk kepentingan peribadi,” katanya dalam kenyataan malam tadi.

Pada masa sama beliau mengingatkan mana-mana pihak untuk tidak memaksa PAS memilih antara gabungan Muafakat Nasional (MN) atau Perikatan Nasional (PN).

“Dengan tegas kami nyatakan, memaksa PAS untuk memilih antara kedua gabungan ini hanyalah sekadar suara nakal dan tidak akan ada dalam kamus perjuangan PAS untuk memilih salah satu.

“PAS tegas berpendirian untuk menyatukan ummah, dan inilah pendirian yang didukung teguh oleh Pemuda PAS dan semua kepimpinan, ahli hatta penyokong PAS,” katanya.

Sebelum ini, Ahli Majlis Tertinggi UMNO, Datuk Seri Tajuddin Abdul Rahman menggesa PAS membuat pendirian yang jelas sama ada mahu bersama MN atau PN bagi menghadapi Pilihan Raya Umum Ke-15 (PRU15).

“Kalau UMNO menang 80 kerusi masa itu (PRU-15), kalau PAS baru nak cari UMNO pada masa itu, sudah terlewat.

“Jika mahu bersama UMNO, buat keputusan sekarang. PAS kena buat keputusan segera sama ada pilih MN atau PN,” kata Tajuddin.


Terlepas hukum gantung, 6 bekas penuntut UPNM dihukum penjara 18 tahun

Mahkamah Tinggi Kuala Lumpur menjatuhkan hukuman penjara 18 tahun ke atas enam bekas penuntut Universiti Pertahanan Nasional Malaysia (UPNM) selepas didapati bersalah menyebabkan kecederaan tanpa niat membunuh terhadap Pegawai Kadet Laut UPNM, Zulfarhan Osman Zulkarnain.

Enam individu tersebut terlepas hukuman gantung selepas mahkamah membuat keputusan menjatuhkan hukuman penjara 18 tahun.

Hakim Datuk Azman Abdullah menjatuhkan hukuman itu terhadap Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali.

Keenam-enam tertuduh bersama 12 lagi turut dijatuhi hukuman tiga tahun penjara selepas didapati bersalah atas tuduhan menyebabkan kecederaan terhadap Zulfarhan untuk mendapatkan pengakuan bahawa mangsa mencuri komputer riba.

Dua belas bekas penuntut berkenaan adalah Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri dan Muhammad Sufi Mohd Mustapha.

Selain itu, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan atas tuduhan menyebabkan kecederaan terhadap Zulfarhan untuk mendapatkan pengakuan bahawa mangsa mencuri komputer riba.

Terdahulu, Muhammad Akmal Zuhairi, Muhammad Azamuddin, Muhammad Najib, Muhammad Afif, Mohamad Shobirin dan Abdoul Hakeem dihadapkan atas tuduhan membunuh serta bersubahat membunuh Zulfarhan dan didakwa mengikut Seksyen 302 dan Seksyen 109 Kanun Keseksaan yang memperuntukkan hukuman mati mandatori.

Bagaimanapun, mahkamah mendapati mereka bersalah atas tuduhan Seksyen 304(a) kanun sama yang membawa hukuman penjara maksimum 30 tahun dan denda.

Pada 30 September lalu, mahkamah selesai mendengar kesemua hujahan pihak pembelaan dan pendakwaan di akhir kes pembelaan.

Sepanjang perbicaraan bermula 29 Januari 2018, seramai 31 saksi pendakwaan dipanggil memberi keterangan, termasuk rebuttal (saksi untuk menyanggah), antaranya bekas Pegawai Perubatan UPNM, Dr Harniza Kosnan dan Pakar Perubatan Forensik Hospital Serdang, Dr Salmah Arshad.

Pada prosiding bela diri yang bermula 2 Oktober 2019, pembelaan mengemukakan 20 saksi, iaitu Ketua Jabatan Perubatan Forensik Hospital Sungai Buloh, Dr Rohayu Shahar Adnan bersama penuntut UPNM, Muhammad Alif Farhan Aerosni serta semua 18 tertuduh.

Pada 31 Julai 2019, Mahkamah Tinggi memerintahkan penuntut UPNM terbabit membela diri terhadap pertuduhan membunuh, bersubahat membunuh dan mencederakan Zulfarhan selepas mendapati pendakwaan berjaya membuktikan kes prima facie terhadap mereka.

Empat tertuduh, iaitu Muhammad Akmal, Muhammad Azamuddin, Muhammad Najib, Muhammad Afif dan Mohamad Shobirin berdepan tuduhan membunuh Zulfarhan di bilik 04-10, blok penginapan asrama Jebat, UPNM, antara jam 4.45 dan 5.45 pagi pada 22 Mei 2017 dan didakwa mengikut Seksyen 302 Kanun Keseksaan.

Abdoul Hakeem pula berdepan pertuduhan bersubahat mengikut Seksyen 109 kanun sama yang memperuntukkan hukuman mati mandatori.

Mereka bersama dengan 12 lagi turut didakwa dengan sengaja menyebabkan kecederaan terhadap Zulfarhan untuk mendapatkan pengakuan bahawa mangsa mencuri komputer riba.

Pendakwaan bagi tuduhan berkenaan dibuat mengikut Seksyen 330 Kanun Keseksaan dibaca bersama Seksyen 34 kanun sama, memperuntukkan hukuman penjara maksimum tujuh tahun dan denda, jika sabit kesalahan.

Kesemua kesalahan itu dilakukan di dalam bilik 03-05, Blok Penginapan Asrama Jebat universiti itu di Kem Perdana, Sungai Besi antara jam 2.30 dan 5.30 pagi 21 Mei 2017.

Pendakwaan diwakili Pengarah Pendakwaan Negeri Wilayah Persekutuan Kuala Lumpur, Datin Kalmizah Salleh dan Timbalan Pendakwa Raya, N Joy Jothi.

Pasukan peguam terdiri daripada Amer Hamzah Arshad, Datuk Seri M Ramachelam, Datuk Ranjit Singh Dhillon, Datuk Hazman Ahmad, Zamri Idrus, Fadly Hashim dan Datuk Hazizah Kassim.


Muhyiddin letak jawatan kerana bercakap benar, Anwar menipu konon ada majoriti

Rakyat perlu membuat semakan realiti atau dalam bahasa Inggerisnya ‘reality check’, ia bermakna satu peristiwa yang menyebabkan anda mempertimbangkan fakta mengenai sesuatu keadaan dan bukan pendapat, idea, atau kepercayaan anda sendiri.

Faktanya, Tan Sri Muhyiddin Yassin meletakan jawatan sebagai Perdana Menteri (PM) kerana bercakap benar selepas didakwa hilang majoriti ekoran komplot yang dirancang oleh Datuk Seri Anwar Ibrahim bersama anak muridnya, Datuk Seri Ahmad Zahid Hamidi dan 14 Ahli Parlimen UMNO yang lain mengikutnya atau dikenali sebagai kluster mahkamah.

Muhyiddin mungkin pada awalnya cuba mempertahankan kerajaan Perikatan Nasional (PN) dengan cuba mengajak parti-parti blok pembangkang untuk duduk sama berbincang, ia pada mula menerima sambutan daripada dua pemimpin DAP Tony Pua dan Ong Kian Ming.

Untuk rekod, dakwaan kononnya Muhyiddin tidak mempunyai majoriti juga tidak pernah diabsahkan di Parlimen selepas kegelojohan Anwar dan Zahid yang terlalu mendesak.

Berbeza dengan Muhyiddin yang tampil secara terbuka mengakui tiada majoriti dengan peletakan jawatannya, belum tentu Anwar akan seberani atau selurus Muhyiddin untuk mengakuinya.

Anak seorang ulama sentiasa bercakap benar walaupun pahit, itu adalah Muhyiddin yang jujur tidak pandai berpusing-pusing seperti Anwar dan Zahid sehingga sanggup menipu satu sama lain.

Rakyat Malaysia pasti sukar untuk mendapat pemimpin seperti Muhyiddin lagi, bagaimanapun yang lepas biar berlalu dan jadikan ia sebagai iktibar dalam memilih pemimpin selepas ini.

Nyata ketelusan dan keberanian Muhyiddin meletak jawatan mendapat reaksi baik pelbagai pihak, bahkan parti pembangkang turut memuji Muhyiddin atas tindakan yang telus dan jujurnya itu.

Bagaimanapun, Anwar juga perlu menilai dirinya sendiri dan Agenda Daily mungkin dilihat berat sebelah dalam penilaian kami tetapi kami memberikan fakta dan bukannya ceramah politik retorik seperti diberikan Presiden PKR itu dihadapan pentaksubnya.

Semasa awal tekanan diberikan Anwar bersama Zahid terhadap pentadbiran Muhyiddin, rakyat diyakinkan kononnya blok pembangkang, Pakatan Harapan sudah memiliki majoriti yang didakwa menyakinkan dan mencukupi walaupun tidak diketahui datang jumlah majoriti yang didakwa oleh cikgu dan anak muridnya itu.

Malahan, Agenda Daily juga cuba mencari bilangan yang didakwa menyokong Anwar yang dikatakan dikumpul Zahid untuk menabalkan cikgunya itu, ia juga gagal. Malah, Agenda Daily juga cuba mencari pawang dan bomoh untuk membantu mencari angka majoriti tersebut juga menemui kegagalan.

Jadi, tidak pasti apakah angka majoriti yang diwar-warkan oleh Anwar dan Zahid untuk dipersembahkan kepada rakyat dan juga Yang di-Pertuan Agong, akhirnya semua orang menjadi mangsa penipuan.

Rakyat ditipu hidup-hidup dengan diberikan harapan kononnya blok pembangkang mempunyai majoriti, dalang sebenarnya adalah Anwar dan ia terbukti apabila sehingga kini tiada angka sahih yang didakwa dimilikinya boleh menjadikannya sebagai PM yang baharu.

Namun, adakah Anwar berani mengakui dirinya tidak ada majoriti seperti yang dilakukan oleh Muhyiddin semasa meletak jawatannya? Mengenali Anwar, hampir mustahil beliau akan membuat pengakuan tersebut.

Jauh panggang dari api untuk rakyat menyaksikan Anwar akan membuat pengakuan tersebut kerana beliau tahu rakyat akan melihatnya sebagai seorang penipu besar yang sentiasa memperdaya sesiapa sahaja demi matlamat peribadinya iaitu menjadi PM yang tidak tahu bila akan menjadi miliknya.

Namun, tidak boleh jika kita bandingkan Muhyiddin dengan Anwar kerana seorang yang berani bercakap benar tidak sama dengan seorang yang kaki kelentong.


Biarlah rakyat marah, itu akan memihak kepada pembangkang apa? soal Saravanan

Timbalan Presiden MIC Datuk Seri M Saravanan pelik apabila pembangkang mendakwa rakyat marah jika pilihan raya umum ke-15 (PRU-15) diadakan semasa banjir dengan menyifatkan ia hanya alasan digunakan untuk melambatkan pilihan raya.

Saravanan tidak faham mengapa pembangkang begitu takut sangat dengan mendakwa rakyat marah walhal perkara itu sebaliknya akan memberi mereka keuntungan jika benar rakyat marah kepada Barisan Nasional (BN) semasa PRU-15 nanti.

“Saya pelik, takkan pembangkang ini baik sangat. Kalau kerajaan hari ini buat kesilapan besar adakan pilihan raya masa banjir, kalau betul-betul rakyat marah, biarlah rakyat marah.

“Itu akan memihak pada pembangkang apa? Mereka (pembangkang) takkan tiba-tiba nak jaga kepentingan kita? Ini adalah sandiwara politik.

“Sebab mereka takut rakyat takkan undi kepada pembangkang sebab dah lihat 22 bulan ‘menderita’,” katanya dipetik laporan portal.

Beliau terdahulu mengadakan taklimat khas isu kekurangan pekerja asing di Malaysia semalam.

Saravanan juga berkata PRU-15 tidak akan diadakan semasa musim banjir dengan memberi bayangan ia boleh diadakan pada minggu pertama atau kedua November ini.

“Soal pokoknya siapa kata kita nak adakan pilihan raya masa banjir.

“Kita lihat MetMalaysia kata mungkin banjir lepas 15 November hingga Januari.

“Kalau esok lusa palrimen bubar, pilihan raya diadakan sebelum minggu pertama atau kedua November, kita masih selamat tiada masalah,” jelasnya.


Jika UMNO mahu sejarah PRU-14 berulang silalah tanding solo: Idris

Nasib UMNO yang kalah teruk dalam Pilihan Raya Umum Ke-14 (PRU-14) pada 2018 lalu mungkin berulang sekiranya parti itu mengetepikan kerjasama dengan parti-parti lain dalam berdepan pembangkang pada PRU-15 akan datang.

Kekalahan besar UMNO dan Barisan Nasional (BN) pada PRU-14 menyebabkan gabungan itu hilang kuasa pemerintahan lebih 60 tahun. Pada PRU-14 BN hanya memenangi 79 daripada 222 kerusi Parlimen.

Nasib UMNO mungkin berulang pada PRU-14 jika kekal bertegas untuk bertanding solo, kata Naib Presiden PAS Datuk Idris Ahmad.

Menurutnya walaupun UMNO kekal dengan pendirian sedemikian, PAS akan terus berusaha untuk merapatkan hubungan parti itu bersama dua lagi parti dominan orang Melayu dan Islam iaitu UMNO dan Bersatu.

“Kita akan buat sampai rapat dinding. Kita akan usaha (rapatkan hubungan PAS, UMNO dan Bersatu) dan akhirnya rakyat yang akan menilainya sendiri.

“Biarlah parti itu (UMNO) dengan konsep mereka (nak bertanding secara solo dalam PRU-15).

“Jika nak sejarah PRU-14 berulang, silalah berbuat begitu. Tapi kita (PAS) tetap dengan konsep perpaduan ummah,” katanya menurut BH.

Beliau berkata demikian ketika ditemui media selepas program Berjalan Teguh Bersama Datuk Idris Ahmad di Dataran Tarbiah Bukit Gantang, Perak, hari ini.

Terdahulu, bekas Timbalan Presiden UMNO, Tun Musa Hitam menyarankan tiga parti dominan orang Melayu dan Islam iaitu UMNO, PAS dan Bersatu, bergabung menjadi satu kumpulan parti politik yang memperjuangkan bersama kepentingan orang Melayu serta Islam.

Ketika menyarankan demikian, beliau berkata walaupun tiga parti itu bergabung membentuk satu naungan di bawah ‘khemah’ politik yang sama, ia masih belum cukup kuat dan meluas dari segi pengaruh serta tarikan seperti PKR.

Justeru, Musa menyarankan ketiga-tiga parti itu sekiranya bergabung di bawah ‘khemah’ yang sama, perlu memberi jaminan kepada kaum lain sebagai tumpuan perjuangan mereka.

Mengulas lanjut, Idris yang juga Menteri di Jabatan Perdana Menteri (Hal Ehwal Agama) berkata, PAS tidak melihat sokongan bangsa Melayu khususnya golongan muda kini menjurus ke arah parti pembangkang.

Beliau berkata, ia jelas dibuktikan pada Pilihan Raya Negeri (PRN) di Melaka dan Johor, di mana PH hilang kerusi apabila kawasan ditandingi mereka dipelopori bangsa Melayu.

“Kita tak nampak sokongan orang Melayu khususnya golongan muda kini kepada PKR, Parti Amanah Negara (AMANAH) atau DAP.

“Keputusan PRN di Melaka dan Johor lalu jelas membuktikan sokongan Melayu tidak memihak kepada mereka apabila hilang kawasan yang mereka bertanding di mana kawasan terbabit majoritinya adalah bangsa Melayu Islam,” katanya.


Kes sedang dalam perbicaraan minta digugurkan, ini kerajaan luar tabii: Razali

Tindakan pemimpin dalam kerajaan campuran meminta kes mahkamah yang sedang berjalan digugurkan membuktikan pemerintahan sekarang bebas melakukan mengikut sesuka hati mereka, kata Senator Datuk Razali Idris.

Ketua Penerangan Bersatu itu mempersoalkan langkah dua pemimpin atasan dalam kerajaan campuran dipimpin Datuk Seri Anwar Ibrahim yang membuat permohonan untuk membuang kes mahkamah walaupun belum habis perbicaraan dengan menyifatkan ia sesuatu diluar tabii.

“Jadi rakyat melihat apabila kerajaan Pakatan Harapan memerintah di peringkat pusat ni, dia cuba nak langgar undang-undang.

“Semua dia nak langgar. Dia memang kerajaan luar tabiee dia suka buat perkara yang yang bercanggah. Kes masih dalam perbicaraan, lepas itu minta supaya digugurkan,” katanya semasa dihubungi Agenda Daily.

Razali ditanya berhubung langkah dua pemimpin kerajaan campuran, Datuk Seri Ahmad Zahid Hamidi dan Lim Guan Eng yang memohon kepada mahkamah untuk menggugurkan kes perbicaraan yang sedang berjalan ketika ini.

Minggu lalu, Pengerusi DAP, Guan Eng membuat permohonan membatalkan pertuduhan kes rasuah serta pengubahan wang haram terhadapnya, isteri, Betty Chew Gek Cheng dan ahli perniagaan, Phang Li Koon.

Peguamnya, RSN Rayer berkata perkara itu telah dimaklumkan kepada Mahkamah Tinggi di Georgetown.

Terdahulu, Presiden UMNO, Zahid juga mengemukakan representasi kepada Jabatan Peguam Negara (AGC) untuk menggugurkan 47 pertuduhan pecah amanah, rasuah dan pengubahan wang haram membabitkan Yayasan Akalbudi (YAB) yang dihadapinya.

Kedua-dua mereka ini sudah menjalani perbicaraan sejak beberapa tahun dan sehingga hari ini belum ada keputusan dimuktamadkan oleh pihak mahkamah.

Jelas Razali, rakyat akan menilai semua tindakan yang sedang dilakukan kerajaan campuran dan akan menghukum mereka pada Pilihan Raya Negeri (PRN) nanti.

“Jadi rakyat melihat semua perkara ini dan mereka akan marah, khususnya pengundi Melayu,” katanya lagi.

Dalam pada itu, Razali menjangkakan sokongan pengundi Melayu yang diberikan kepada Perikatan Nasional (PN) akan melonjak pada PRN memandangkan tindakan UMNO yang duduk bersama DAP, malah sekatan terhadap anak muda dalam media sosial juga dijangka memberi kesan sokongan kepada kerajaan campuran nanti.

“Tapi apabila UMNO dalam keadaan yang rapuh sekarang, maka pengundi-pengundi akan beralih arah.

“Dia (pengundi Melayu) tak boleh pergi kepada DAP, dia akan pergi kepada aa Perikatan Nasional sama ada Bersatu ataupun PAS.

“Anak muda sekarang ini disekat ah media sosial disekat, menteri macam-macam mengambil tindakan kepada media-media sosial, TikTok lah, Facebook apa semua ini. Ia membuatkan anak muda seolah-olah dihimpit,” katanya lagi.


Pertandingan dua jawatan: Takkan nak serah UMNO kepada pengecut?

Pemimpin UMNO Johor yang lantang bersuara, Datuk Nur Jazlan Mohamed menyifatkan pemimpin yang bercadang merebut jawatan presiden dan timbalan presiden parti itu daripada Datuk Seri Ahmad Zahid Hamidi dan Datuk Seri Mohamad Hasan, adalah pengecut.

Sehubungan itu, Timbalan Pengerusi Badan Perhubungan UMNO Johor itu menegaskan kedua-dua jawatan berkenaan tidak perlu dipertandingkan dalam keadaan sekarang jika hanya nanti akan membawa perpecahan dan menggugat perpaduan ketika UMNO dalam proses pemulihan selepas Pilihan Raya Umum Ke-15 (PRU-15).

Ini kerana katanya, jika disorot sejarah penubuhan 70 tahun UMNO hanya empat kali saja berlaku pertandingan untuk jawatan Presiden di mana Tunku Abdul Rahman vs Ahmad Fuad Hassan (1951); Tun Hussien Onn vs Sulaiman Palestin (1978); Mahathir vs Ku Li (1987) dan Ahmad Zahid vs 4 pencabar (2018).

“Kita boleh lihat setiap kali berlaku pertandingan jawatan Presiden pastinya berlaku perpecahan dalam UMNO. Ahmad Fuad keluar dari UMNO dan tubuhkan PAS selepas kalah kepada Tunku. Begitu juga Sulaiman Palestin tinggalkan parti selepas tumpas kepada Hussein Onn.

“Manakala Ku Li pun menjadi punca terbesar perpecahan dalam UMNO apabila dia buat parti Semangat 46 dan bawa keluar ramai pemimpin dan ahli parti bersamanya kerana kecewa tumbang kepada Mahathir pada 1987.

“Pada 2018, selepas tewas, walaupun KJ (Khairy Jamaluddin) tak keluar dari UMNO namun dia dilihat sedikit menjauhkan diri daripada arus perdana parti dan lebih selesa buat hal sendiri,” katanya dalam kenyataan hari ini (3 Januari 2023).

Nur Jazlan juga mempersoalkan adakah ahli sanggup melihat lagi UMNO akan berpecah dan berpuak-puak atau dua pasukan seperti 40 tahun lalu, sedangkan perpecahan itu mewujudkan PAS, Semangat 46, PKR dan Bersatu.

Beliau berpendapat UMNO tidak mampu menerima perpecahan lagi kerana ia akan menyebabkan jangka hayat UMNO tidak akan lama.

“Dan punca utama kepincangan dan kekalahan UMNO pada tahun 2018 dulu kerana dua individu – (Tun Dr) Mahathir (Mohamad dan (Datuk Seri) Anwar (Ibrahim) yang sebelumnya berseteru tapi kemudiannya berpakat untuk jatuhkan BN (Barisan Nasional).

“Akhirnya Anwar dapat juga jadi PM dan UMNO jadi mangsa dengan hanya tinggal 30 kerusi Parlimen. Namun kombinasi kerajaan BN dan PH sudah tentu menyakitkan hati kering Dr Mahathir, tapi ahli UMNO mesti menerima bahawa kombinasi baru inilah yang rakyat majoriti inginkan walaupun bukan yang majoriti ahli mahukan,” katanya.

Nur Jazlan mendakwa Zahid yang dipilih sebagai Presiden UMNO pada 2018 akhirnya berjaya memulihkan semula UMNO sehingga parti itu menjadi sebahagian daripada Kerajaan Persekutuan setelah Pakatan Harapan tumbang pada 2019.

Katanya setelah UMNO kalah dan gagal lagi menjadi kerajaan pada PRU-14, kebijaksanaan Zahid dalam membuat keputusan selepas PRU-15 menyaksikan parti itu terbukti masih relevan apabila menjadi penentu kepada penubuhan kerajaan sekarang ini.

“Kalau nak buat pertandingan pun, kita nak angkat siapa jadi Presiden baru? Kita nak harapkan orang pengecut yang paling awal lari lintang pukang selepas UMNO kali pada PRU-14 dulu?

“Kita nak bergantung kepada orang yang gagal jadi PM9 atau kita nak serahkan nasib parti kepada orang yang sibuk jadi broker yang selama ini nak jual maruah UMNO kepada parti lawan?

“Atau kita nak pilih seorang individu yang bergegar-gegar mahu gantikan tempat Presiden ketika berceramah di pentas kempen PRU-15 lepas tapi akhirnya kalah di negeri liberal.

“Sudahlah dia sendiri ditolak di negeri sendiri, lepas itu diberi peluang pula bertanding di negeri lain kononnya dia cukup popular tapi tumbang juga,” katanya.


BN gesa percepat RUU dana politik setelah pemimpin disebut terima wang

Barisan Nasional (BN) mahukan Rang Undang-Undang (RUU) sumbangan politik dibentangkan di Parlimen, tatkala beberapa nama pemimpin parti gabungan itu disebut sebagai penerima dana ketika perbicaraan kes rasuah Presiden UMNO Datuk Seri Ahmad Zahid Hamidi.

Ketika perbicaraan kes Zahid di Mahkamah Tinggi Shah Alam sebelum ini, bekas Pengarah Ultra Kirana Sdn Bhd (UKSB) – syarikat yang memperoleh tender berkaitan Sistem Visa Luar Negara (VLN) – Harry Lee Vui Khun berkata wang diberi kepada bekas Timbalan Perdana Menteri, bukan bermotifkan rasuah, sebaliknya untuk dana politik.

Harry turut mendedahkan beberapa nama lagi pemimpin politik daripada UMNO dan BN yang menerima dana daripada UKSB, namun kesemua mereka menafikan memperoleh sumbangan berkenaan.

Sehubungan itu, Setiausaha Agung BN Datuk Seri Dr Zambry Abdul Kadir berharap RUU sumbangan politik dapat dibentangkan sekurang-kurangnya untuk bacaan kali pertama pada sidang Dewan Rakyat kali ini.

Menurutnya RUU berkenaan adalah antara agenda yang dimulakan dan diperjuang BN selama ini.

Memetik Utusan beliau berkata, RUU itu adalah satu komitmen BN, malah ia adalah cadangan awal yang dikemukakan BN sebelum Pilihan Raya Umum Ke-14 (PRU-14).

“Kita mahu supaya masalah akauntabiliti, ketelusan dan pergerakan wang sesuatu parti politik dapat ditentukan pada satu proses undang-undang.

“Jadi, kita harapkan ia (RUU Sumbangan Politik) dapat diluluskan sepertimana kita lihat RUU Anti Lompat Parti diluluskan sebelum ini,” katanya ketika ditemui selepas menyempurnakan majlis penutup Forum Polisi Cukai Malaysia Ke-3, di Putrajaya, hari ini (1 Ogos).

Beliau juga berharap RUU itu dapat diluluskan sebelum PRU15, namun, tarikh pilihan raya itu masih tidak diketahui.

Ditanya mengenai pelantikan Datuk Seri Tengku Zafrul Tengku Abdul Aziz sebagai Bendahari BN Selangor, Zambry berkata, ia satu langkah yang baik memandangkan Tengku Zafrul juga adalah anak jati Selangor.

Malah, katanya, pelantikan itu juga dapat memberi impak besar kerana latar belakang beliau selaku Menteri Kewangan.

“Saya yakin dengan kemampuan Tengku Zafrul dan beliau dapat berikan yang terbaik kepada BN Selangor,” katanya.

Ditanya sama ada pelantikan itu ada kaitan dengan ura-ura mahu meletakkan Tengku Zafrul sebagai calon di Kuala Selangor, Zambry berkata, perkara itu akan diputuskan di peringkat parti.

“Pelantikan beliau amat positif kepada BN kerana kita selama ini sentiasa kemukakan calon muda dan baharu seperti yang dapat kita saksikan dalam pilihan raya negeri di Melaka dan Johor baru-baru ini,” katanya.

Katanya, BN sentiasa mahu tampilkan wajah baharu bagi mendapatkan impak yang baik sekali gus membawa perubahan.


Tiada ahli Exco terlibat dalam komplot singkir KM Melaka

Pengerusi Jawatankuasa Kesihatan dan Antidadah Melaka Dr Muhamad Akmal Saleh menafikan Ahli Exco Negeri terlibat dalam komplot mendesak Datuk Seri Sulaiman Md Ali meletak jawatan Ketua Menteri Melaka.

Malah, katanya usaha pihak tertentu untuk melaga-lagakan Sulaiman dengan Pengerusi Badan Perhubungan UMNO negeri, Datuk Seri Ab Rauf Yusoh, disifatkannya ibarat `duri dalam daging’.

Ahli Dewan Undangan Negeri Merlimau itu berkata beliau cuba mengelak daripada memberi ulasan berhubung tindakan melaga-lagakan Sulaiman dan Ab Rauf, tetapi perbuatan itu semakin menjadi-jadi.

“Tidak pernah sekelumit pun sepanjang saya menjadi Exco kerajaan negeri ada usaha yang meminta kami untuk menukar kepimpinan kerajaan negeri dari mana-mana pihak.

“Maka dakwaan untuk meminta ketua menteri meletakkan jawatan adalah tidak bertanggungjawab dan tidak berasas kerana ia tidak pernah langsung berlaku dan dibincangkan bersama kami wakil rakyat.

“Kami tidak pasti pula jika ia dibincangkan bersama dengan ketua bahagian dan pemangku ketua bahagian yang bukan wakil rakyat untuk menukarkan kepimpinan ketua menteri,” katanya dalam kenyataan hari ini.

Sehubungan itu, Dr Muhamad Akmal yang juga Naib Ketua Pemuda UMNO Melaka meminta lembaga disiplin parti mengambil tindakan terhadap pihak yang cuba memecahbelahkan UMNO Melaka.

“Dan sepengetahuan saya, kerajaan negeri dan ketua menteri ini dibentuk dan dipilih oleh wakil rakyat dan bukannya dipilih oleh ketua bahagian mahupun pemangku ketua bahagian yang bukan wakil rakyat.

“Jadi saya harap kepada pihak yang suka melaga-lagakan orang ini janganlah jadi seperti sudu lebih dari kuah. Kita nak terus bekerja untuk rakyat. Biarkan politikus ini dengan labu labunya,” katanya.

Media kelmarin melaporkan UMNO Bahagian Alor Gajah mencadangkan Sulaiman segera dilantik sebagai Pengerusi UMNO Melaka dan Pengerusi Barisan Nasional (BN) yang baharu menggantikan Ab Rauf.

Cadangan itu disuarakan Rospandi yang mahu jawatan itu digantikan dengan Sulaiman, susulan timbul spekulasi gerakan menyingkirkan Ahli Dewan Undangan Negeri (ADUN) Lendu itu, baru-baru ini.


Kerajaan PN tidak jatuh walaupun keputusan MT UMNO tarik sokongan

Tindakan Majlis Tertinggi (MT) UMNO menarik sokongan malam tadi terhadap kerajaan Perikatan Nasional (PN) tidak akan memberi kesan dan akan menjatuhkan pentadbiran yang dipimpin Perdana Menteri (PM) Tan Sri Muhyiddin Yassin.

Keputusan diumumkan Presiden UMNO, Datuk Seri Ahmad Zahid Hamidi adalah langkah sama yang dilakukannya semasa Perhimpunan Agung UMNO (PAU) 2020 pada Mac lalu, ia bagaimanapun tidak berjaya menumbangkan kerajaan PN waktu itu.

Sebaliknya, beberapa Menteri dan Timbalan Menteri UMNO menyusul kemudiaan bertemu dengan Muhyiddin menyatakan pendirian untuk tidak mengikut ketetapan semasa PAU 2020 tersebut dan kekal bersama dalam Kabinet.

Langkah tersebut sekaligus mematikan rancangan Zahid waktu itu yang mengharapkan sekurang-kurangnya seorang Menteri UMNO akan mengumumkan peletakan jawatan selepas PAU tersebut, ia berdasarkan pendedahan klip audio tular.

Pada PAU 2020 lalu, ketetapan yang diputuskan adalah menolak Datuk Seri Anwar Ibrahim sebagai calon PM, tidak menjalinkan kerjasama dengan DAP dan menamatkan kerjasama politik dengan Bersatu selepas terbubarnya Parlimen.

Namun, Zahid nampaknya tergesa-gesa tidak mahu tunggu sehingga pembubaran Parlimen dan membuat keputusan terburu-buru demi menyelamatkan diri daripada berdepan kes mahkamahnya.

Zahid perlu faham, sokongan parti tidak akan dapat menjatuhkan sesebuah kerajaan selagi ia mendapat sokongan majoriti Ahli Parlimen (MP) dan setakat ini tidak ada Menteri atau Timbalan Menteri UMNO yang mengumumkan peletakan jawatan mereka.

Untuk rekod, kerajaan PN ditubuhkan selepas Pakatan Harapan (PH) tumbang tahun lalu selepas Bersatu meninggalkan gabungan itu bersama-sama dengan sekumpulan bekas Ahli Parlimen PKR.

35 Ahli Parlimen UMNO antara yang menyokong penubuhan kerajaan PN dan berikrar menyokong Muhyiddin sebagai PM waktu itu.

Jika tanggapan mengatakan keputusan MT UMNO malam tadi akan mengakibatkan kerajaan PN jatuh adalah tidak tepat sama sekali kerana Kabinet masih berfungsi dan pentadbiran kerajaan masih berjalan seperti biasa.

Malam tadi, Zahid sekali lagi mengumumkan keputusan yang seakan sama semasa ketetapan PAU 2020 tetapi kali ini dengan lebih keras menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Pada April lalu, Agenda Daily mendedahkan satu klip audio suara mirip Anwar dan Zahid sedang membuat pakatan sulit dan berbincang strategi politik semasa PAU 2020.

Perbualan antara mereka itu sangat mesra dengan kedua-dua mereka saling bertukar-tukar pandangan rancangan khususnya untuk menggunakan MT UMNO bagi menarik sokongan terhadap kerajaan PN.

Hari ini terbukti, cita-cita dan rancangan kedua-dua mereka terhasil apabila MT UMNO membuat ketetapan yang seakan sama dengan kehendak cikgu dan anak muridnya rancangkan sebelum ini.


Barat Indonesia dilanda gempa bumi kuat

Gempa bumi berukuran 6.9 pada skala Richter melanda wilayah barat Sumatera Barat di Indonesia pada Selasa dan berpotensi mencetuskan tsunami selain memaksa ribuan penduduk melarikan diri dari kawasan pantai.

Gegaran kuat dikesan di barat Sumatera Barat dan menimbulkan kebimbangan dikalangan orang ramai.

Gempa bumi itu berlaku pukul 3 pagi (waktu Jakarta) pada Selasa (2000 GMT Isnin) dengan pusat gempa berada 177 kilometer (km) barat laut daerah Kepulauan Mentawai dan kedalaman 84 km di bawah dasar laut, menurut agensi meteorologi, klimatologi dan geofizik negara itu, menurut laporan Bernama.

Lebih 2,000 penduduk telah melarikan diri dari kawasan pantai, menuju ke kawasan lebih tinggi di daerah Siberut Barat dan Siberut Utara di daerah Kepulauan Mentawai, kata ketua unit kecemasan dan logistik agensi pengurusan dan mitigasi bencana daerah Mentawai, Amir Ahmari.

“Gegaran kuat turut dirasai di daerah kecil Siberut Barat dan Siberut Utara. Penduduk bergegas ke kawasan yang lebih tinggi,” kata Ahmari ketika dihubungi Agensi Berita Xinhua.

Setakat ini tiada laporan awal mengenai kerosakan atau kemalangan jiwa, namun penilaian risiko maih dilakukan, katanya.

Sementara itu, jurucakap Agensi Pengurusan dan Mitigasi Bencana Negara, Abdul Muhari, berkata berdasarkan pemerhatian visual tiada kecederaan, kemalangan jiwa dan kerosakan selepas gempa itu.

Ketua agensi meteorologi, klimatologi dan geofizik Dwikorita Karnawati berkata permukaan air telah meningkat 11 sentimeter dan agensi itu meramalkan kenaikan tidak melebihi 0.5 meter.


Harga petrol, diesel kekal

Harga runcit petrol RON97, RON95 dan diesel bagi tempoh esok hingga 26 Januari 2022 kekal pada paras terkini.

Kementerian Kewangan dalam kenyataan hari ini memaklumkan harga runcit petrol RON97, RON95 dan diesel masing-masing kekal pada RM3.07, RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” menurut kenyataan itu.

Kenyataan itu menyebut kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Cara mudah bersihkan rumah akibat banjir

Kebanyakan mangsa banjir baru-baru ini berkongsi keadaan kediaman mereka yang bukan sahaja dipenuhi air, malah turut sama membawa kekotoran.

Kesan lumpur adalah antara yang sukar ditanggalkan dengan kaedah cucian biasa.

Fasa seterusnya yang menyukarkan mangsa banjir ialah membersihkan kediaman. Bagaimanapun, proses itu boleh dilakukan dengan mudah menggunakan peralatan yang sesuai.

Perkongsian seorang pengguna Twitter dikenali sebagai Jodie ini boleh dijadikan panduan.

“Aku tinggal di Pantai Timur, banjir agak biasa di sini.

“Jadi aku senaraikan barang yang aku guna untuk bersihkan rumah selepas banjir. Harap dapat manfaat untuk semua,” titipnya.

Menurut bebenang yang dikongsikan, terdapat tujuh peralatan yang memudahkan proses bersihkan kawasan rumah selepas banjir.

Menurutnya, peralatan pertama yang diperlukan ialah Water Jet. Ia antara yang paling penting kerana akan menjimatkan masa dan tenaga  untuk bersihkan lumpur.

Selain itu, peralatan yang diperlukan ialah penyodok air. Bagi keselamatan pengguna, beliau menyarankan sarung tangan supaya tangan tidak melecet dan selamat. Ini kerana air banjir itu air kotor.

Kemudian, pakailah but plastik kalis air. Jelasnya, apabila banjir lumpur kita tidak nampak binatang atau objek tajam. Tidak ketinggalan, sediakan plastik sampah tahan lasak (heavy duty).

Beli plastik sampah yang heavy duty, barulah ia tidak mudah terkoyak. Tidak ketinggalan, dalam proses pembersihan, orang ramai boleh menggunakan pasir kucing untuk  menyerap bau lumpur.

Selepas banjir bau kediaman sangat busuk dan ia sukar untuk disingkirkan. Jadi gunakan penyegar udara dan tingkap pula pastikan dibuka.
Bagaimanapun, sebelum menggunakan barang-barang tersebut, Jodie mengingatkan supaya mengocak air banjir terlebih dahulu untuk membuang lumpur.

Manakala barang-barang rumah juga perlu dibasuh berulang kali untuk menghilangkan bau busuk.

Selepas dikeringkan kemudian barulah disembur air menggunakan water jet.

Tips yang dikongsikan ini sangat berguna untuk membersihkan kotoran banjir di rumah.

Malah ia juga praktikal ketika membantu mencuci kediaman mangsa-mangsa banjir.


Mat Sabu dapat ‘telur’, MAFS gagal tangani isu bekalan ayam dan telur

Sebelum menjadi kerajaan, pemimpin Pakatan Harapan (PH) berdegar-degar bercakap menyalahkan kerajaan terdahulu, sambil mengemukakan pelbagai teori untuk menyelesaikan masalah inflasi, kos sara hidup, kenaikan harga dan kekurangan bekalan makanan yang dihadapi rakyat.

Namun, setelah menjadi kerajaan selepas Pilihan Raya Umum Ke-15 (PRU-15) lalu dengan mendapat kerjasama UMNO, pemimpin PH masih gagal menawarkan penyelesaian walaupun berkaitan sekecil-kecil isu iaitu bekalan telur ayam dan harga ayam.

Akibatnya, Kementerian Pertanian dan Keterjaminan Makanan (MAFS) yang menterinya ialah Presiden AMANAH, Mohamad Sabu mendapat markah tercorot berdasarkan pandangan awam seperti didedahkan sesi pemukiman Jemaah Menteri semalam.

Mohamad atau mesra dengan panggilan ‘Mat Sabu’ sendiri mendedahkan kementeriannya mendapat markah tercorot sebagaimana didedahkan Ketua Setiausaha Negara, Tan Sri Mohd Zuki Ali pada sesi pemukiman itu.

Namun, tidak mengaku gagal menyelesaikan isu telur dan ayam itu, beliau sebaliknya menyalahkan pentadbiran kerajaan terdahulu.

“Masalah ayam dan telur telah berlaku selama setahun dan bukan berlaku selepas kita (kerajaan PH-UMNO) ambil negara sejak Disember lalu.

“Malah, markah (tercorot) itu bersambung sejak kepimpinan lalu sehingga ke hari ini,” katanya pada sidang akhbar selepas menyampaikan Amanat Tahun Baharu 2023 MAFS, di Putrajaya, hari ini (16 Januari 2023) seperti dilapor Utusan.

Bagaimanapun, Mat Sabu mengulangi jaminan bahawa kementeriannya akan cuba mengatasi isu berkenaan sambil mendakwa buat masa ini bekalan ayam sudah stabil, manakala telur pula dijangka dapat distabilkan tidak lama lagi.

Mohamad berkata, beliau tidak boleh marah jika rakyat membuat rungutan kerana itu hak mereka dan sebagai kerajaan perlu bertindak cepat untuk menstabilkan bekalan berkenaan.

Menurutnya, ketika ini, isu kekurangan bekalan dan keterjaminan makanan bukan sahaja dihadapi oleh Malaysia, sebaliknya di seluruh dunia.

Pada masa sama, katanya, pihaknya kini sedang berbincang dengan penternak-penternak telur berkait soal subsidi sama ada ia akan disusun semula, diteruskan atau diubah cara supaya bekalan dapat distabilkan.

“Ada pandangan supaya harga telur diapungkan dan subsidi harga telur diberikan kepada golongan B40. Kita akan kaji perkara itu sama ada ia baik atau tidak untuk golongan berkenaan.

“Soal menyusun semula subsidi juga perlu dibincang oleh beberapa kementerian termasuk Kementerian Perdagangan Dalam Negeri dan Kos Sara Hidup (KPDN) dan Kementerian Kewangan,” katanya.


Majoriti kes BID kerana Delta: Khairy

Menteri Kesihatan, Khairy Jamaluddin berkata kementeriannya mendapati majoriti kes kematian Covid-19 sebelum dibawa ke hospital – Brought In Dead – (BID) di negara ini adalah disebabkan varian Delta.

Penemuan itu adalah hasil jujukan genom yang dijalankan Institut Penyelidikan Perubatan (IMR)ke atas 29 kes BID, dengan 20 daripadanya dikenal pasti dijangkiti varian Delta setakat 25 Ogos lalu.

“Dari segi jenis kematian, 23 adalah kematian di hospital, manakala 29 lagi kematian BID.

“Daripada jumlah 52 kes ini, 32 dikesan membabitkan VOC, terdiri daripada 25 varian Delta dan tujuh varian Beta. Sejumlah 20 kes pula adalah varian bukan VOC (termasuk lapan B.1.466.2, enam B.1.524, dua B.1.459, masing-masing satu A.U.2, B.1.36.16, B.1.1354 dan B.6.).

“Menerusi 29 kes BID, sekurang-kurang 20 kes dikenal pasti disebabkan oleh varian Delta,” katanya dalam jawapan bertulis di Dewan Rakyat semalam, yang diterbitkan di laman sesawang Parlimen hari ini.

Beliau menjawab soalan Datuk Seri Dr Dzulkefly Ahmad (PH-Kuala Selangor) yang bertanya sama ada pesakit yang maut akibat Covid-19 sudah menjalani jujukan genom, dan apakah keputusannya sehingga kini.

Khairy berkata, pemilihan sampel klinikal daripada individu yang meninggal dunia adalah antara kriteria yang digunakan untuk menjalankan ujian jujukan genom bagi mengenalpasti jenis virus Covid-19.

Katanya, IMR mulanya menerima sebanyak 158 kes kematian untuk menjalankan jujukan genom, dengan 24 adalah kematian di hospital dan 134 BID.

“Antara kriteria penting untuk kejayaan penjujukan seluruh genom adalah mempunyai kandungan virus yang tinggi, iaitu mempunyai nilai ‘cycle threshold’ (Ct) kurang daripada 25 melalui ujian RT-PCR semasa pengambilan sampel dilakukan.

“Oleh yang demikian, IMR hanya berjaya melakukan penjujukan virus SARS-CoV-2 daripada 52 kes kematian saja,” katanya.


Polis akan siasat siapa sahaja: Hamzah

Polis akan melakukan siasatan tanpa mengira siapa sahaja atau kedudukan darjat seseorang, termasuk Menteri jika melakukan kesalahan.

Menteri Dalam Negeri, Datuk Seri Hamzah Zainuddin berkata, dalam hal ini termasuklah Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, susulan laporan yang dibuat ke atasnya.

“Sesiapa sahaja yang melakukan hasutan hingga boleh menimbulkan sesuatu kurang senang dalam kalangan rakyat boleh disiasat.

“Sekiranya ada aduan maka polis akan siasat tanpa mengira darjat. Siasatan akan dilakukan secara mendalam bagi mengetahui perkara sebenar,” katanya hari ini.

Beliau mengulas mengenai laporan polis Pemuda Pakatan Harapan (PH) ke atas Takiyuddin berhubung titah Yang di-Pertuan Agong mengenai sidang Parlimen di Ibu Pejabat Polis Daerah Dang Wangi, semalam.

Ketua Pemuda Amanah Shazni Munir Mohd Ithnin berkata, Pemuda Pakatan Harapan (PH) mahu polis menyiasat kenyataan Takiyuddin ketika mengulas pandangan Agong.

Semalam, Takiyuddin memberi bayangan bahawa masanya ‘sudah hampir” untuk Parlimen bersidang selepas Agong menitahkan persidangan perlu diadakan secepat mungkin untuk membahaskan Ordinan Darurat dan Pelan Pemulihan Negara.

“Agong tidak menetapkan bila sidang Parlimen harus diadakan, namun Perdana Menteri sudah mengumumkan sidang Dewan Rakyat boleh diadakan paling awal September ini.

Selasa lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan pandangan sesi Persidangan Parlimen perlu diadakan secepat mungkin bagi membolehkan Ordinan Darurat dan Pelan Pemulihan Negara dibahaskan ahli Dewan Rakyat.


Bagaimana kenyataan Lokman Adam? Anwar tak mahu saman?

Bersatu mengkritik Pengerusi Pakatan Harapan (PH) Datuk Seri Anwar Ibrahim yang dilihat menggunakan undang-undang secara terpilih, sedangkan beliau sepatutnya menjelaskan persoalan-persoalan yang ditimbulkan.

Ketua Penerangan Bersatu Datuk Wan Saiful Wan Jan berkata Presiden PKR itu kini menggunakan saluran guaman bagi melenyapkan semua kritikan terhadapnya

“Saya merujuk kepada laporan media mengenai tindakan mahkamah Datuk Seri Anwar Ibrahim terhadap Tan Sri Muhyiddin Yassin yang telah tersebar kepada media sebelum pun ia diserahkan kepada peguam Tan Sri Muhyiddin

“Saya juga ambil perhatian bahawa Anwar telah mengugut tindakan sama terhadap Datuk Ahmad Amzad Hashim (ahli Parlimen Kuala Terengganu).

“Dalam kapasiti sebagai Perdana Menteri, Anwar seharusnya berani dan bersedia menjelaskan persoalan-persoalan yang ditimbulkan. Bukan mengugut tindakan guaman bagi melenyapkan semua kritikan,” katanya yang juga ahli Parlimen Tasek Gelugor.

Wan Saiful dalam satu kenyataan semalam (21 Disember 2022) mempersoalkan adakah Anwar mahu menjadi pemerintah diktator yang tidak boleh dikritik dan dipersoalkan?

“Kenapa sejak menjadi Perdana Menteri, Anwar sangat nipis telinga dan tak boleh terima kritikan? Adakah Anwar mahu menjadi diktator yang tidak boleh dipersoal?,” katanya.

Beliau berharap Anwar juga mengambil tindakan undang-undang yang sama kepada pihak lain yang turut membangkitkan pelbagai cerita tidak baik terhadap Perdana Menteri Malaysia kesepuluh.

“Memandangkan terdapat banyak cerita yg tidak enak terhadap wibawa Anwar, contohnya oleh Lokman Nor Adam (bekas ahli Majlis Tertinggi UMNO)dan oleh Agensia Nova dari luar negara, seperti dibangkitkan Ketua Pembangkang, saya harap Anwar akan bertegas mengambil tindakan guaman serupa kepada yang lain-lain juga.

“Dengan berbuat demikian baru lah Anwar boleh dilihat serius mempertahankan nama baiknya dan institusi Perdana Menteri dan bukan berterusan mempergunakan sistem perundangan secara selektif untuk bermain politik atau mengugut pengkritik,” kata Wan Saiful yang turut meletakkan pautan ceramah Lokman Adam ketika PRU-15 lalu.


Satu lagi nama kementerian ditukar kerajaan baharu

Satu lagi nama kementerian ditukar dibawah pentadbiran kerajaan baharu Pakatan Harapan (PH)-Barisan Nasional (BN).

Dalam satu pengumuman hari ini, nama Kementerian Pembangunan Luar Bandar (KPLB) dipinda menjadi Kementerian Kemajuan Desa dan Wilayah (KKDW).

Perkara tersebut diumumkan oleh Menterinya yang juga Timbalan Perdana Menteri (TPM) Datuk Seri Ahmad Zahid Hamidi.

Zahid dalam satu kenyataan dikeluarkan KKDW, hari ini, berkata kementerian itu memfokus inisiatif melahirkan masyarakat desa yang sejahtera dalam pelbagai aspek kehidupan, bukan saja dari segi infrastruktur tetapi juga sosial, ekonomi, budaya dan persekitaran.

Beliau berkata, KKDW komited bersama Kerajaan Perpaduan menerus dan merealisasikan agenda serta program teras bawah kementerian itu untuk memastikan masyarakat desa terus menerima manfaat yang disediakan bagi mengubah taraf sosioekonomi, sekali gus menyumbang kepada kemajuan negara.

Jumaat lalu, Perdana Menteri, Datuk Seri Anwar Ibrahim, mengumumkanZahid, 69, sebagai TPM serta memegang portfolio Menteri Kemajuan Desa dan Wilayah.


Russia tutup Mariupol, perkenal pas keluar masuk kepada penduduk

Penasihat Datuk Bandar Mariupol berkata tentera Russia mengumumkan bandar yang dikepung itu akan ditutup untuk masuk dan keluar mulai Isnin (18 April), selain memberi amaran kepada lelaki dewasa yang tinggal di bandar itu akan “ditapis.”

Petro Andriushchenko berkata menerusi laman Telegram pada Ahad bahawa tentera Russia telah mula mengeluarkan pas untuk pergerakan di dalam bandar yang dikepung.

Beliau turut menyiarkan gambar yang dikatakan menunjukkan penduduk berbaris untuk pas pergerakan itu.

“Beratus-ratus penduduk perlu berbaris untuk mendapatkan pas, tanpa itu mustahil bukan sahaja untuk bergerak antara daerah di bandar, tetapi juga untuk keluar di jalanan mulai minggu depan,” katanya.

Dalam satu kenyataan berasingan pada Sabtu, Andriushchenko berkata tentera Russia juga mengumumkan terdapat larangan bergerak di sekitar daerah selama seminggu.

Andriushchenko menambah, menurut maklumat yang diterima, lelaki dewasa di bandar itu akan tertakluk kepada “penapisan” — dipindahkan untuk pemeriksaan oleh tentera Russia.

Agensi media tidak boleh mengesahkan secara bebas dakwaan Andriushchenko, yang tidak berada di Mariupol tetapi mengumpulkan maklumat daripada orang ramai di bandar itu, yang telah dikepung selama seminggu.

Pegawai Ukraine dan Amerika Syarikat mendakwa tentera Russia telah melakukan penapisan ke atas orang awam di kawasan di bawah kawalan mereka, menyaring mereka secara biometrik, merampas telefon dan, dalam beberapa kes, menghantar mereka ke Russia.

Majlis Bandaraya Mariupol mendakwa penapisan adalah sebahagian daripada usaha yang lebih luas oleh Russia untuk menutup potensi jenayah perang yang dilakukan di bandar itu.

Tentera Ukraine yang mempertahankan bandar itu sebelum ini menolak kata dua daripada Kementerian Pertahanan Russia yang menyeru menyerah diri. – Agensi


2,798 kes baharu Covid-19 di Indonesia hari ini

Indonesia – negara dengan jumlah penduduk lebih 278.5 juta, keempat paling padat di dunia – melaporkan hanya 2,798 jangkitan baharu Covid-19 dalam tempoh 24 jam hingga tengah hari tadi (28 Mac 2022).

Angka terbaharu itu menjadikan kumulatif positif di Indonesia mencecah lebih enam juta kes, kedua tertinggi dalam kalangan 10 negara ASEAN selepas Vietnam yang merekodkan lebih 9.19 juta kes.

Pasukan Petugas Covid-19 Indonesia juga memaklumkan seramai 104 pesakit meninggal dunia akibat komplikasi virus itu dalam tempoh berkenaan, menjadikan kumulatif kematian meningkat kepada 154,774 kes.

Jumlah pesakit yang pulih daripada jangkitan virus SARS-CoV-2 pula mencecah 5,724,963 berbanding kumulatif positif sebanyak 6,001,751 kes.

Susulan penurunan jangkitan wabak berkenaan, Kementerian Pendidikan, Kebudayaan, Penyelidikan dan Teknologi Indonesia tidak lagi mewajibkan pelajar mendapatkan suntikan vaksin untuk hadir ke sekolah.

Bagaimanapun, Ketua Pengarah Pendidikan Suharti berkata berkata pemerintah akan mempercepatkan program vaksinasi Covid-19 dalam sektor pendidikan, termasuk mereka yang bekerja di jabatan akademik. – Agensi


Anak Zahid guna dana orang miskin beli hotel di Bali: Pendakwaan

Datuk Seri Ahmad Zahid Hamidi mengarahkan sebahagian daripada wang deposit tetap berjumlah RM17.9 juta milik Yayasan Akalbudi dikeluarkan bagi membolehkan anak perempuannya membeli saham hotel butik di Bali, Indonesia.

Timbalan Pendakwa Raya, Datuk Raja Rozela Raja Toran, berhujah bahawa tertuduh diamanahkan dengan dana Akalbudi bagi tujuan spesifik iaitu membasmi kemiskinan dan menaikkan kebajikan fakir miskin, selain menjalankan kajian serta penyelidikan.

Bagaimanapun, Raja Rozela berkata, tertuduh memberi arahan spesifik supaya kesemua wang daripada tujuh akaun deposit tetap Akalbudi, dikeluarkan sebelum memindahkannya menerusi cek bank kepada Tetuan Lewis & Co.

“Ahmad Zahid kemudian mengeluarkan cek berjumlah RM8.6 juta kepada Ri-Yaz Aset Sdn Bhd bagi tujuan pembelian 60 peratus saham daripada Pengerusi Aset Ri-Yaz, Tan Sri Rashid Manaf.

“Individu yang berminat untuk membeli hotel berkenaan adalah anak perempuan tertuduh dan perkara itu disahkan oleh Tan Sri Rashid and Pengarah Urusan Kumpulan, Datuk Seri Mohd Shaheen,” katanya dalam laporan Berita Harian.

Raja Rozela kemudian bertanya: “Bagaimana menguruskan butik hotel di Indonesia membantu rakyat miskin di negara ini?”

“Dana dalam akaun Akalbudi digunakan untuk keuntungan peribadi tertuduh di mana Akalbudi tidak mempunyai sebarang hubungan atau kepentingan.

“Bagi pengeluaran dana daripada tujuh akaun deposit tetap, cek bank RM17.9 juta itu dibayar kepada Lewis & Co,” katanya.

Raja Rozela berkata, perkara itu sepatutnya sudah dilihat sebagai amaran.

“Kenapa dana itu dipindahkan, sedangkan tiada rekod yang menunjukkan bahawa Tetuan Lewis & Co bertindak untuk Akalbudi?

“Oleh itu, pendakwaan berhujah bahawa tujuan sebenar pengeluaran deposit tetap RM17.9 juta adalah bagi memudahkan anak perempuan tertuduh membeli hotel di Bali,” katanya.

Raja Rozela berhujah demikian pada prosiding hujahan di akhir kes pendakwaan di hadapan Hakim Mahkamah Tinggi Datuk Collin Lawrence Sequerah

Ahmad Zahid, 69, berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.

Prosiding hujahan bersambung Isnin ini.


Zahid kata pembangkang guna alasan Deepavali pula elak PRU

Pengerusi Barisan Nasional (BN) menuduh pembangkang memberikan pelbagai alasan Pilihan Raya Umum Ke-15 (PRU-15) tidak patut diadakan tahun ini, termasuk mendakwa tidak menghormati sambutan Deepavali.

Dalam kenyataannya semalam, Datuk Seri Ahmad Zahid Hamidi berkata pembangkang pada awalnya memberi alasan bahawa wabak Covid-19 masih ada, tatkala imuniti kelompok telah dicapai dan aktiviti sosial serta ekonomi telah dibenar beroperasi.

Menurut Presiden UMNO itu pembangkang kemudian memberi pula alasan menjalin memorandum persefahaman dengan kerajaan.

“Muslihat sebenar lawan BN enggan berdepan PRU-15 kerana tahu mereka ditolak oleh majoriti rakyat harus diketahui masyarakat.

“Fakta itu penting diperjelaskan agar rakyat mampu membuat pertimbangan yang saksama dalam menilai fitnah baharu.

“Rakyat perlu difahamkan PRU-15 amat penting bagi membentuk kerajaan yang stabil dan kukuh untuk berdepan risiko bencana.

“PRU-15 amat mustahak bagi membentuk kerajaan yang berdaya mendepani ramalan kemelesetan ekonomi global tahun depan,” katanya lagi.

Zahid turut menggariskan beberapa kronologi dakwaan pembangkang menolak PRU-15 tahun ini, iaitu:

28 Mac 2021: UMNO minta PRU-15 diadakan apabila tempoh darurat tamat pada 1 Ogos 2021 bagi mengembalikan kestabilan.

1 April – 31 Ogos 2021: Mereka beri alasan Covid-19 masih ada sedangkan aktiviti sosial mahupun ekonomi telah kembali sepenuhnya. Negara telah memasuki fasa peralihan ke endemik.

13 Sept 2021: Mereka bergegas memeterai MoU dengan kerajaan selepas tarikh 1 Ogos berakhir dan menetapkan PRU-15 tidak boleh diadakan sebelum Julai 2022.

10 Mac 2022: Mereka menawarkan kerajaan lanjutan MoU dengan syarat tidak adakan PRU-15 selepas Julai 2022.

23 Mac 2022: Mereka mengagalkan usul kerajaan melanjutkan peruntukan Akta SOSMA negara menyebabkan MoU terbatal.

24 Mac 2022: Mereka menafikan MoU telah terbatal dan menegaskan PRU-15 masih belum boleh diadakan.

1-30 September 2022: Mereka bantah PRU-15 diadakan tahun ini dengan alasan negara telah memasuki musim hujan.

2 Oktober 2022: Mereka bantah PRU-15 tahun ini kerana didakwa tidak menghormati sambutan perayaan Deepavali.

Zahid berkata pembangkang tahu fitnah dan janji-janji baharu mereka tidak dapat memperdayakan rakyat lagi.

“Mereka (pembangkang) berharap alasan musim hujan dapat terus ‘membeli masa’ untuk mengelak daripada berdepan penentuan rakyat,” katanya.


Bayaran RM9.5 juta diterima Shafee tak dilapor kepada LHDN, kata saksi SPRM

Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi Kuala Lumpur hari ini bahawa satu aduan dibuat pada 4 Sept 2018 terhadap peguam Tan Sri Muhammad Shafee Abdullah kerana disyaki menerima dua keping cek berjumlah RM9.5 juta daripada Datuk Seri Najib Tun Razak.

Mohamad Farid Jabar, 37, berkata susulan aduan tersebut, siasatan terhadap peguam itu dibuat mengikut Akta SPRM 2009, Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA) dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA), menurut laporan Bernama.

Saksi pendakwaan kelapan itu berkata hasil siasatan mendapati, Najib telah mengeluarkan dua keping cek masing-masing bernilai RM4.3 juta dan RM5.2 juta ke atas nama tertuduh pada 13 Sept 2013 dan 17 Feb 2014 semasa perjumpaan di pejabat Perdana Menteri di Putrajaya.

Beliau berkata kedua-dua cek itu tidak dibayar di atas nama firma guaman Shafee & Co dan bayaran tersebut tidak dikreditkan ke dalam mana-mana akaun firma guaman.

“RM9.5 juta itu merupakan bayaran bagi khidmat nasihat guaman yang diberikan tertuduh kepada Najib, parti dan perdana menteri sebelum ini kerana beliau telah memberikan khidmat guaman kepada klien daripada Barisan Nasional atau UMNO untuk 46 fail petisyen pilihan raya dari tahun 2004 dan 2006.

Bayaran khidmat guaman sebanyak RM9.5 juta itu merupakan pendapatan terakru yang dikenakan cukai tetapi Muhammad Shafee tidak melaporkan pendapatan itu kepada Lembaga Hasil Dalam Negeri (LHDN),” kata saksi pendakwaan terakhir itu ketika membacakan pernyataan saksinya pada perbicaraan kes Muhammad Shafee yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada LHDN.

Saksi berkata peguam veteran itu juga tidak melaporkan pendapatan RM9.5 juta tersebut sebagai Pendapatan Tahun Kebelakangan Yang Belum Dilaporkan di Bahagian E dalam Borang B Tahun Taksiran 2013 dan 2014.

Pada 13 Sept 2018, Muhammad Shafee, 70, mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Pendakwaan dikendalikan Timbalan Pendakwa Raya Afzainizam Abdul Aziz manakala tertuduh diwakili peguam Harvinderjit Singh.

Perbicaraan di hadapan Hakim Datuk Muhammad Jamil Hussin bersambung 27 April.


Pesawat Nepal disahkan terhempas

Pesawat twin otter Tara Air yang membawa 22 penumpang, termasuk tiga anak kapal yang dilaporkan hilang pagi tadi disahkan terhempas di sekitar kawasan perbukitan di Lete, Nepal.

Menurut maklumat yang diberikan penduduk tempatan kepada Tentera Nepal, pesawat Tara Air terhempas di muara sungai Lamche di bawah tanah runtuh Manapathi Himal.

“Tentera Nepal bergerak ke arah tapak nahas menggunakan laluan darat dan udara,” kata jurucakap tentera Nepal Narayan Silwal.

Selain empat warga India, pesawat twin otter 9N-AET membawa dua warga Jerman dan 13 warga Nepal bersama tiga anak kapal. Hubungan terakhir dengan pesawat itu, yang berlepas dari Pokhara pada 9.50 pagi (0405 GMT) menuju Jomsom, dibuat di Lete Pass.

Jurucakap Lapangan Terbang Antarabangsa Tribhuvan berkata pesawat itu telah ditemui di kawasan Kowang di Mustang, tetapi statusnya masih belum dapat dipastikan.

Laporan menunjukkan kemungkinan cuaca buruk di kawasan itu, yang telah mengalami hujan sejak beberapa hari lalu, tetapi penerbangan beroperasi seperti biasa.

Operasi mencari dan menyelamat dihentikan hari ini kerana cuaca yang tidak mengizinkan, selain salji tebal.

Jomsom ialah destinasi yang popular di Himalaya kira-kira 20 minit menaiki pesawat dari Pokhara, yang terletak di barat Kathmandu.

Negara ini juga mempunyai beberapa landasan paling terpencil dan rumit di dunia, diapit oleh puncak yang dilitupi salji dengan pendekatan yang menimbulkan cabaran untuk juruterbang yang berjaya.

Industri penerbangan Nepal berkembang pesat dalam beberapa tahun kebelakangan, menerbangkan pelancong, pengembara dan pendaki serta barangan ke sudut terpencil di mana akses jalan raya adalah terhad.

Tetapi negara Himalaya yang miskin itu mempunyai rekod keselamatan udara yang lemah kerana latihan dan penyelenggaraan yang tidak mencukupi.

Kesatuan Eropah telah melarang semua syarikat penerbangan Nepal dari ruang udaranya atas isu keselamatan.

Pada Mac 2018, sebuah pesawat AS-Bangla Airlines terhempas berhampiran lapangan terbang antarabangsa Kathmandu, mengorbankan 51 orang.

Pada tahun berikutnya tiga orang maut apabila sebuah pesawat tergelincir dari landasan dan melanggar dua helikopter semasa berlepas berhampiran Gunung Everest.

Kemalangan itu berlaku di lapangan terbang Lukla yang merupakan pintu masuk utama ke rantau Everest dan terkenal sebagai salah satu lapangan terbang yang paling sukar di dunia untuk pendaratan dan berlepas.

Juga pada 2019, Menteri Pelancongan Nepal Rabindra Adhikari adalah antara tujuh orang yang terbunuh apabila sebuah helikopter terhempas di timur negara itu. – Agensi


4,759 kes baru semalam, 9 kematian

Sebanyak 4,759 jangkitan baharu Covid-19 dilaporkan di seluruh negara dalam tempoh 24 jam semalam (Selasa, 26 Julai), meningkat berbanding 3,300 kes yang direkodkan pada Isnin.

Kementerian Kesihatan (KKM) memaklumkan jumlah itu menjadikan kumulatif positif Covid-19 sejak Januari 2020 hingga semalam meningkat kepada 4,659,710 kes.

Daripada jumlah itu, seramai 4,577,518 pesakit telah sembuh, termasuk 4,806 yang pulih semalam, menurut laman sesawang CovidNOW KKM yang dikemas kini tengah malam tadi.

Sementara itu, daripada jumlah kes baharu berkenaan, 3,480 kes melibatkan individu yang menerima dos penggalak vaksin Covid-19, diikuti 885 kes (penerima dos kedua); 360 kes (individu tidak divaksinasi); dan 34 kes (individu belum lengkap vaksinasi).

Menurut KKM, kes aktif Covid-19 sehingga kini turun daripada 46,316 kes pada Isnin kepada 46,260 semalam. Ini termasuk 44,708 pesakit yang menjalani kuarantin di rumah (44,732 pada Isnin); dan 23 pesakit ditempatkan di PKRC (21 pada Isnin).

Selain itu, seramai 1,477 pesakit dirawat di hospital, turun berbanding 1,512 pesakit pada Isnin, dan 52 lagi pesakit dimasukkan ke unit rawatan rapi (51 pada Isnin), dengan 28 daripadanya memerlukan alat bantuan pernafasan.

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Pada masa sama, KKM juga memaklumkan sembilan lagi pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian meningkat kepada 35,932 kes, termasuk 7,631 kes BID.

Dua daripada kes kematian itu direkodkan di Perak, manakala masing-masing satu kes di Johor, Pahang, Sabah, Sarawak, Selangor, Terengganu dan Kuala Lumpur.


‘Saya India, saya akan tahu jika Hanis rasis’, kata jurulatih hoki

Seorang jurulatih hoki berpendapat Hanis Nadira Onn bukan seorang yang rasis atau memiliki sifat perkauman, sebaliknya melakukan kesilapan kecil dan berhak diberi peluang kedua, setelah memohon maaf.

“Saya seorang India, saya akan merasakannya lebih awal jika dia seorang yang bersifat perkauman.”

Itu adalah pendapat jujur jurulatih hoki Negeri Sembilan . Rajan yang akan meletak Hanis Nadia Onn dalam pasukannya untuk Liga Hoki Malaysia musim kedua bermula hari ini.

Terdahulu, Hanis, 27, pemain kebangsaan didakwa membuat kenyataan berbaur perkauman di media sosial berhubung konsert AR Rahman di Stadium Nasional yang membayangkan tempat itu pasti berbau.

“Saya sudah lama mengenali Hanis kerana sudah hampir sedekad bersama pasukan kebangsaan. Dia bermain untuk Negeri Sembilan dalam MHL musim lalu dan membantu memenangi kejuaraan liga dan perak pada perlawanan akhir keseluruhan.

“Sebagai pemain, dia sentiasa membantu dan suka bergurau dengan rakan sepasukannya. Saya tidak pernah melihat dia bersikap perkauman dalam apa jua perkara.

“Saya percaya dia membuat kesilapan dengan kenyataan itu dan masa akan memaafkannya.

“Semua orang membuat kesilapan, dan berhak mendapat peluang kedua dalam hidup. Janganlah kita kuburkan dia untuk satu kebodohan dalam hidup,” kata Rajan menurut NST.

Hanis, pada musim lalu menjaringkan 12 gol untuk Negeri Sembilan, berada di tempat kedua di belakang rakan sepasukannya Nuramirah Shakirah yang menjaringkan 20 gol.

Kedua-duanya menjadi ‘penyerang berkembar’ sekali lagi untuk Negeri itu yang menyasarkan dua kemenangan musim ini.

Jurulatih wanita negara, Nasihin Nubli pula berkata, Hanis adalah salah seorang pemain terbaiknya, berdisiplin tinggi, dan dia mempunyai sikap rendah hati.

“Dia mempunyai ramai kawan India dalam kalangan persaudaraan hoki dan mereka berasimilasi dengan baik tanpa sebarang masalah kerana Hanis mempunyai sifat peramah.” kata Nasihin.

Jawatankuasa Siasatan Majlis Sukan Negara (MSN) dan Konfederasi Hoki Malaysia (KHM) sebelum ini mendapati Hanis bersalah sebagaimana dituduh ‘mahkamah netizen’ berkaitan isu ciapan di Twitter yang didakwa berbaur perkauman berhubung konsert artis dan komposer dari India, AR Rahman pada 28 Januari lalu.

Susulan itu, Hanis digantung daripada menyertai mana-mana aksi antarabangsa buat selama-lamanya.


UMNO tak boleh salah langkah lagi, semua kena insaf: Hishammuddin

Ahli Parlimen Sembrong daripada Barisan Nasional (BN) Datuk Seri Hishammuddin Hussein berkata UMNO tidak boleh salah langkah lagi setelah mengalami kekalahan teruk dalam Pilihan Raya Umum Ke-15 (PRU-15) lalu.

Beliau berkata langkah UMNO ke hadapan, khususnya untuk menarik semula sokongan rakyat, bukan suatu jalan yang mudah untuk dilalui.

“Sesungguhnya kita perlu lakukan penambahbaikan. Dan apa jua pembetulan yang diperlukan untuk parti kesayangan kita ini.

“Banyak sangat kerja kena buat kalau nak pulihkan semula keyakinan rakyat. Kita tak boleh salah langkah lagi.

“Memandangkan sekarang ada sedikit lebihan masa tidaklah sesibuk sebelum ini. Insya-Allah masa yang ada ini saya akan gunakan sebaik mungkin demi kelangsungan dan masa depan parti,” katanya dalam kenyataan di laman Twitternya, malam tadi (22 Disember 2022).

Hishammuddin berkata demikian sebagai menjawab persoalan yang sering ditanya kepadanya berhubung pendirian dan apa hala tuju politiknya selepas ini.

“Bagi saya mudah je. Saya tetap UMNO, dulu kini dan selamanya. Saya tak akan ke mana. Yang cakap-cakap di luar sana hanyalah usaha untuk memburukkan dan menidakkan saya.

“Perjalanan saya dalam politik daripada awal lagi di peringkat cawangan Sungai Mati bahagian Ledang tidak pernah mudah.

“Sukar memang sukar. Jalan ke depan ni takkan senang. PRU-15 Barisan Nasional kalah teruk.

“Hanya dapat 30 kerusi saja satu keputusan yang patut menginsafkan dan menyedarkan kita semua khususnya warga UMNO dan Barisan Nasional,” katanya yang juga Bendahari Agung BN.

Sehubungan itu, beliau menasihatkan akar umbi UMNO untuk membulatkan tekad dan merapatkan barisan serta melihat ke depan demi kelangsungan perjuangan.


Tiga bersaudara lemas berkelah di Sungai Lata Changkah di Setiu

Kegembiraan tiga wanita termasuk dua beradik berkelah di Sungai Lata Changkah, Ulu Seladang di Setiu semalam berakhir dengan tragedi selepas terjatuh ke dalam sungai dan disahkan lemas selepas dibawa ke Hospital Setiu.

Ketua Polis Daerah Setiu DSP Affandi Hussin berkata mangsa adalah Syaridatul Nurfatihah Mohd Dera, 28 dan adiknya Syariatul Noor Safiqa , 26 yang berasal dari Kampung Hilir Maras di Kuala Nerus manakala seorang lagi mangsa iaitu sepupu mereka Siti Aishah Mazalan, 19, berasal dari Kampung Mengabang Telung , Kuala Nerus.

Katanya difahamkan kejadian berlaku apabila kesemua mangsa telah hampir selesai berkelah bersama keluarga pada sekitar 2.30 petang tadi sebelum salah salah seorang daripada mereka tergelincir lalu jatuh, lapor Bernama.

“Semasa jatuh mangsa telah menarik bersama-samanya dua orang lagi mangsa lain. Ketiga-tiga mangsa kemudiannya cuba diselamatkan orang awam sebelum dibawa ke Hospital Setiu kira-kira 45 kemudian.

“Namun kesemua mangsa telah disahkan meninggal dunia oleh pihak hospital,” katanya dalam kenyataan semalam.

Katanya hasil siasatan mendapati kawasan kejadian tersebut adalah terlindung dan tidak dapat dilihat dari tepi jalan serta agak bercerun.

Sehubungan itu Affandi menasihatkan orang ramai supaya lebih berhati-hati semasa berkelah di sungai dan sentiasa peka pada keselamatan serta mengelakkan tempat berisiko seperti kawasan yang dalam dan berarus deras.


Cukai tertunggak RM1.7 bilion: Permohonan Najib dan anak didengar pada 21 Sept

Mahkamah Persekutuan telah menetapkan 21 Sept untuk mendengar permohonan Datuk Seri Najib Razak dan anak lelakinya Datuk Nazifuddin untuk mendapatkan perintah menggantung pelaksanaan penghakiman terus yang diperoleh Lembaga Hasil Dalam Negeri (LHDN) dalam kes cukai tertunggak berjumlah lebih RM1.7 bilion dihadapi mereka sementara menunggu pelupusan rayuan.

Peguam Wee Yeong Kang, ketika dihubungi mengesahkan bahawa tarikh pendengaran itu ditetapkan dalam prosiding pengurusan kes hari ini di hadapan Timbalan Pendaftar Mahkamah Persekutuan Suhaila Haron, lapor Bernama.

Wee, yang mewakili Najib dan Nazifuddin, hadir pada prosiding itu manakala LHDN diwakili peguam hasil Ainur Mardhiah Ramli.

Pada 10 Mei lepas, Najib dan Nazifuddin diberi kebenaran untuk meneruskan rayuan terhadap keputusan Mahkamah Tinggi yang membenarkan permohonan LHDN memasukkan penghakiman terus itu bagi mendapatkan semula lebih RM1.7 bilion cukai tertunggak daripada mereka.

Panel tiga hakim terdiri daripada Ketua Hakim Negara Tun Tengku Maimun Tuan Mat dan Hakim-Hakim Mahkamah Persekutuan Datuk Nallini Pathmanathan dan Datuk Mary Lim Thiam Suan memberi kebenaran kepada Najib serta Nazifuddin untuk merayu berkaitan sembilan persoalan undang-undang untuk diputuskan oleh Mahkamah Persekutuan.

Pada 2020, dua Mahkamah Tinggi membenarkan permohonan LHDN untuk memasukkan penghakiman terus bagi mendapatkan semula tunggakan cukai sebanyak RM1.69 bilion daripada Najib dan RM37.6 juta daripada Nazifuddin, bagi tempoh antara 2011 dan 2017.

Najib dan Nazifuddin gagal dalam rayuan mereka di Mahkamah Rayuan pada September tahun lepas bagi mengetepikan penghakiman terus itu.


Skandal 1MDB: SPRM siasat penglibatan beberapa individu di Kuwait

Suruhanjaya Pencegahan Rasuah Malaysia (SPRM) sedang giat menjalankan siasatan berhubung isu penyelewengan dana 1Malaysia Development Berhad (1MDB) terhadap beberapa individu di Kuwait.

SPRM dalam kenyataan hari ini memaklumkan pihaknya telah mengadakan beberapa siri perbincangan bersama agensi penguatkuasa Kuwait sejak dua tahun lepas, lapor Bernama.

“Ketika ini, SPRM masih menunggu keterangan daripada pihak di Kuwait yang dimohon menerusi Bantuan Perundangan Bersama dan perkara berkenaan masih lagi dalam kajian pihak Kuwait.

“SPRM sebagai antara peneraju utama dalam usaha pemulihan aset menitikberatkan tindakan mendapat kembali aset dan wang yang hilang hasil penyelewengan 1MDB serta beberapa syarikat lain yang terlibat,” menurut kenyataan itu.

Kenyataan itu memaklumkan setiap tindakan dengan kerjasama agensi penguatkuasa luar negara melibatkan aliran wang amat kompleks dan rumit.

Selain itu, Pejabat Peguam Negara telah menolak sepenuhnya tawaran penyelesaian ahli perniagaan dalam buruan Jho Low, atau nama sebenarnya Low Taek Jho, kepada kerajaan Malaysia pada 16 Julai lepas.

Oleh itu, SPRM memohon semua pihak untuk tidak membuat sebarang spekulasi berhubung isu ini bagi mengelakkan kekeliruan kepada masyarakat umum serta boleh menjejaskan siasatan.


Gunakan tempoh sebulan untuk stabilkan negara, kata Menteri Ekonomi

Semua pihak termasuk ahli-ahli politik tanpa mengira latar belakang parti perlu menggunakan tempoh sebulan ini sebelum Parlimen bersidang dengan sebaik mungkin untuk mengembalikan kestabilan negara, kata Menteri Di Jabatan Perdana Menteri (Ekonomi) Datuk Seri Mustapa Mohamed.

Mustapa berkata hanya dengan kestabilan politik ia dapat mengembalikan iklim pelaburan yang kukuh dan memastikan negara menjadi destinasi utama pelaburan dari dalam dan luar negara yang merupakan salah satu prasyarat untuk merancakkan pertumbuhan ekonomi.

Katanya pelaburan adalah di antara pemangkin kepada pemulihan ekonomi yang dapat menyediakan peluang pekerjaan, menjana pendapatan dan meningkatkan eksport.

“Oleh itu, seluruh rakyat khususnya pemimpin-pemimpin politik perlu mencari titik pertemuan dan kebersamaan di bawah kepemimipinan Tan Sri Muhyiddin Yassin, Perdana Menteri.

Marilah kita bekerja sebagai satu pasukan demi menjamin masa depan yang lebih baik untuk anak cucu kita,” katanya dalam satu kenyataan, di sini, hari ini.

Mustapa yang juga Ahli Parlimen Jeli berkata kekuatan utama Malaysia sejak merdeka ialah kestabilan politik yang telah membolehkan negara ini mencapai kejayaan membanggakan dalam pelbagai bidang.

Justeru bagi memastikan Malaysia terus mencatatkan kejayaan, katanya keamanan dan kestabilan politik amat diperlukan.

Menurut Mustapa, Malaysia mempunyai potensi yang sangat besar untuk menjadi sebuah negara maju.

“Kita mempunyai pelbagai sumber dan modal insan yang berkualiti. Untuk mencapai matlamat sebuah negara maju berpendapatan tinggi, kita perlu mengembleng seluruh tenaga dan buah fikiran mewakili pelbagai sektor, bagi menangani krisis kesihatan dan krisis ekonomi yang tidak pernah kita alami,” katanya.


Peniaga colek pula kena denda RM50,000

Seorang peniaga colek di Kampung Chekok Tengah, Mohd Azizi Mohd Nor, 42, menjadi individu kedua dikenakan kompaun sebanyak RM50,000 kerana beroperasi lebih masa malam kelmarin,

Memetik laporan BHOnline dia yang berniaga colek pada sebelah malam sepanjang Ramadan di hadapan rumahnya mengakui terkejut apabila didatangi beberapa anggota polis jam 11.20 malam kelmarin.

Katanya, tanpa bertanyakan maklumat lanjut terhadap dia dan isterinya, Nik Norwati Nik Loh, 38, anggota polis berkenaan terus menulis kompaun dengan jumlah RM50,000 bagi kesalahan beroperasi lebih masa.

“Saya terkejut dan terkedu melihat jumlah kompaun yang dikenakan, sedangkan untuk mendapatkan RM100 setiap malam dengan berniaga colek pun susah kerana berniaga kecil-kecilan di kawasan kampung.

“Sebenarnya ketika anggota polis tiba, saya sudah menutup kedai jam 10 malam dan sebahagian lampu juga sudah ditutup. Cuma bahagian dapur sahaja belum ditutup kerana saya dan isteri sedang mengemas ketika itu dan sudah tentu mengambil masa agak lama,” katanya.

Katanya, dia tidak mampu membayar kompaun itu walaupun dikurangkan kepada RM10,000.

“Ini kali pertama saya dikenakan kompaun tetapi sudah dikenakan RM50,000. Saya bekerja sebagai mekanik selain membantu isteri berniaga mee celup pada hari biasa. Cuma setiap kali Ramadan sejak empat tahun lalu, saya dan isteri berniaga colek pada waktu malam,” katanya.

Terdahulu, Ketua Polis Kelantan, Datuk Shafien Mamat memaklumkan, pihaknya mengambil pendekatan untuk meneliti kompaun RM50,000 yang dikenakan terhadap tiga peniaga termasuk peniaga colek di sini, malam kelmarin.

Beliau berkata, pihaknya akan memanggil semula orang yang dikenakan kompaun (OKK) membabitkan tiga peniaga itu.

Katanya, peniaga berkenaan akan dipanggil untuk ditawarkan nilai kompaun mengikut garis panduan (Penetapan Nilai Tawaran Kompaun dan Kadar Pengurangan Kompaun) yang ditetapkan bagi kesalahan mengikut Akta 342 dan peraturan-peraturan di bawahnya.

Sebelum ini, penjual burger, Wan Mohd Faisal Wan Kadir yang dikenakan kompaun RM50,000 kerana kesalahan yang sama.


Tajuddin tak puas hati dituduh tak hormat wanita

Ekoran tuduhan tidak menghormati kaum wanita, Ahli Parlimen Pasir Salak Datuk Seri Tajuddin Abdul Rahman tidak berpuas hati dan membalas kritikan tersebut terhadap DAP.

Tajuddin menyifatkan tuduhan tersebut tidak wajar walhal banyak dilakukannya dalam membantu wanita dan membidas wanita DAP sebaliknya tidak senonoh kerana suka mencetuskan provokasi.

“Jangan senang-senang tuduh kita tak hormat wanita, kita banyak membantu wanita…tolong ajar sikit.

“Hanya perangai wanita DAP tidak senonoh, bukan semua tetapi sebahagian daripada kamu…mulut jahat, kaki cucuk, kaki hasut, kaki cabar Speaker,” katanya di Dewan Rakyat.

Tindakan Tajuddin menyebabkan Dewan Rakyat gamat apabila Ahli Parlimen pembangkang bangkit mempertikaikan kenyataan tersebut.

Dewan menjadi panas semasa sesi perbahasan Rang Undang-Undang (RUU) Antigangguan Seksual apabila Tajuddin mencelah ketika Datuk Seri Azalina Othman Said (BN-Pengerang) sedang berbahas, dan membidas dakwaan daripada Teo Nie Ching (PH-Kulai) bahawa beliau sering membuat kenyataan berbaur seksi kepada Ahli Parlimen wanita.

P Kasthuriraani (PH-Batu Kawan) kemudiannya meminta Timbalan Yang Dipertua Dewan Rakyat, Datuk Mohd Rashid Hasnon mengambil tindakan terhadap Tajuddin.

RSN Rayer (PH-Jelutong) turut meminta Tajuddin menarik semula kenyataannya yang didakwa menjatuhkan maruah wanita dan mempersoalkan tindakan Timbalan Yang Dipertua yang tidak berani mengarahkan Ahli Parlimen Pasir Salak itu keluar.

Mohd Rashid kemudiannya memberi amaran kepada Tajuddin supaya tidak mengulangi kenyataannya itu dan meminta ahli Parlimen yang tidak berpuas hati supaya membuat usul.

Semalam, ketika sesi perbahasan Rang Undang-Undang (RUU) Antigangguan Seksual, Nie Ching mendakwa sekurang-kurangnya ada tiga Ahli Parlimen iaitu Kinabatangan, Pasir Salak dan Baling sering membuat kenyataan berbaur seksis kepada wakil rakyat wanita di dalam Dewan Rakyat.


Lelaki ‘selfie’ dengan pekerja kedai selepas pukul dibenarkan ikat jamin

Seorang lelaki yang tular di media sosial kerana berswafoto bersama seorang pekerja kedai serbaneka selepas mencederakan pekerja itu, hari ini dihadapkan ke Mahkamah Majistret Bandar Baru Bangi.

Bagaimanapun penyelia tapak pembinaaan, U.S. Divagaran, 32, mengaku tidak bersalah atas pertuduhan mendatangkan kecederaan parah ke atas lelaki berusia 18 tahun itu di sebuah kedai serbaneka di Ecohill Taipan, Semenyih di sini pada 5 pagi, 20 Jun lepas, menurut laporan Bernama.

Pertuduhan dikemukakan mengikut Seksyen 325 Kanun Keseksaan yang memperuntukkan hukuman penjara maksimum tujuh tahun dan denda, jika sabit kesalahan.

Timbalan Pendakwa Raya Siti Nur Liyana Mohd Sulaiman menawarkan jaminan RM8,000 dengan seorang penjamin berserta syarat tambahan iaitu tertuduh dilarang mengganggu mangsa sehingga kes selesai.

Peguam V. Vickneswari yang mewakili Divagaran memohon jaminan dikurangkan dengan alasan anak guamnya yang masih bujang menanggung dan menjaga ibu bapanya yang uzur kerana dia satu-satunya anak lelaki dalam keluarga.

“Anak guam saya bekerja sebagai penyelia tapak pembinaan dengan pendapatan tetap antara RM1,500 hingga RM2,000. Selain itu, dia perlu membayar bulanan untuk kereta dan rumah masing-masing RM500. Jumlah jaminan yang tinggi sukar dibiayai oleh keluarga tertuduh,” kata peguam itu.

Majistret Nurdiyanah Mohd Nawawi membenarkan tertuduh diikat jamin RM4,500 dengan seorang penjamin berserta syarat tambahan yang dipohon pendakwaan.

Mahkamah menetapkan 15 Ogos ini untuk sebutan kes bagi laporan perubatan dan serahan dokumen.

Media sebelum ini melaporkan dalam kejadian kira-kira 5 pagi, tertuduh yang dipercayai dalam keadaan mabuk memasuki sebuah kedai serbaneka untuk membeli minuman.

Dia kemudian membawa keluar tiga payung dari premis berkenaan tanpa membuat bayaran menyebabkan mangsa menegurnya dan berlaku pertengkaran sebelum tertuduh menumbuk mangsa di muka.

Tular di media sosial dua video kejadian terbabit dan beberapa keping gambar seorang lelaki berswafoto bersama mangsa yang cedera.


Cuaca panas: MB Kelantan seru rakyat adakan solat hajat, doa keselamatan

Seluruh rakyat di Kelantan diseru melaksanakan solat hajat di kediaman masing-masing selain berdoa berikutan negara kini berhadapan dengan cuaca yang terlalu panas.

Negara dijangka berdepan cuaca panas pada masa terdekat, malah negara jiran sudah mencatatkan peningkatan suhu yang melampau baru-baru ini.

Menteri Besar Kelantan Datuk Ahmad Yakob berkata keadaan yang dijangka berterusan sehingga Ogos depan turut menyebabkan kemarau berpanjangan dan memusnahkan tanaman pertanian.

Beliau berkata para imam juga disarankan melaksanakan solat hajat di masjid atau surau di seluruh negeri Kelantan memohon agar hujan dapat turun pada kadarnya demi kesejahteraan bumi dan seluruh penduduk.

“Saya menyeru rakyat Kelantan turut perbanyakkan istighfar dan berdoa kepada Allah SWT serta mengambil peluang untuk solat hajat di rumah masing-masing.

“Semoga dengan usaha dan ikhtiar ini, Allah SWT menurunkan Rahmat-Nya kepada kita semua dengan menganugerahkan hujan secara merata lagi menyegarkan bumi ini,” katanya dalam kenyataan hari ini.


Datuk Seri lah sesumpah bertukar warna jadi murid setia ‘cikgu’, bidas Ketua Pemuda PAS

Ketua Dewan Pemuda PAS Pusat, Ahmad Fadhli Shaari menyifatkan seorang ‘Datuk Seri’ sebagai sesumpah yang begitu pantas bertukar warna kulit ketika menjadi murid kepada seorang individu bergelar ‘cikgu’.

Malah, Ahli Parlimen Pasir Mas itu mempersoalkan apakah ‘Datuk Seri’ berkenaan seorang ahli sihir yang pada suatu ketika uzur dan tidak dapat hadir ke mahkamah, tetapi kemudian kembali sihat sambil memikul sekampit beras.

Ahmad Fadhli bagaimanapun tidak menyatakan siapakan ‘Datuk Seri’ yang dimaksudkan itu, namun dia adalah individu yang mengatakan Presiden PAS Tan Sri Abdul Hadi Awang lebih baik menjadi ahli zoologi.

Malam semalam, ketika melancarkan jentera Barisan Nasional (BN) bagi Pilihan Raya Negeri (PRN) Johor di Stadium Tertutup Kompleks Sukan EduCity, Iskandar Puteri, Presiden UMNO Datuk Seri Ahmad Zahid Hamidi, mencadangkan Abdul Hadi menukar profesion daripada ahli politik kepada ahli zoologi.

Menerusi klip video yang dimuat naik menerusi YouTube, Zahid tidak menyatakan siapa yang dimaksudkan oleh beliau itu tetapi ia dipercayai ditujukan kepada Abdul Hadi yang mengulas kenyataan UMNO sebagai ‘itik patah kaki’.

Dalam ucapannya Zahid berkata:

“Kita bukanlah haiwan apatah lagi haiwan politik terutama haiwan yang patah kaki. Itik yang patah kaki. Saya mengikuti banyak wawancara dan banyak ucapan-ucapan pemimpin itu.

“Banyak kes dan kes-kes yang berkaitan dengan haiwan. Saya fikir eloklah tukar profesion daripada ahli politik kepada ahli zoologi. Saya tahu itu ilmu mantik, tetapi saya khuatir jika satu jari dituduh pada orang empat jari akan kena pada dia,” kata Zahid.

Ini bukan beras yang diangkat oleh Presiden UMNO Datuk Seri Ahmad Zahid Hamidi. – Gambar FB

Mengulas lanjut kenyataan itu, Ahmad Fadhli berkata Presiden PAS membuat kenyataan sedemikian sebagai membalas kiasan seorang veteran UMNO yang menyifatkan PAS cuba mengajar itik berenang.

“Hanya sekadar membalas sahaja, bukan mengajar itik berenang tetapi mengubati itik yang kakinya sakit, marah benar Datuk Seri, sehingga mencadangkan Presiden kami lebih baik jadi ahli zoologi.

“Jika membalas begitu pun sudah dilabel ahli zoologi, Datuk Seri ahli apa? Ahli sihir yang sekejap uzur ke mahkamah kemudiannya sihat sejahtera memikul beras?

“Atau Datuk Seri lah sebenarnya ahli zoologi yang pengkhususannya ialah sesumpah, bertukar warna sepantas kilat sewaktu menjadi murid setia kepada ‘cikgu’ yang baru sahaja diseranah di atas pentas?

“Hairan saya, kenapa ada lagi yang mempercayai ucapan Datuk Seri yang terang-terang hanya memperbudakkan pendengar? Sebenarnya, yang dikehendaki sangat ialah tandatangan di atas sekeping watikah sahaja. Itupun tiada harga jika Datuk Seri berpindah mukim ‘ke dalam’,” katanya dalam kenyataan hari ini.

‘Cikgu’ yang dimaksudkan Ketua Pemuda PAS itu dipercayai merujuk kepada Presiden PKR Datuk Seri Anwar Ibrahim yang sebelum ini sinonim disebut oleh Zahid sebagai ‘cikgu’.

Perkataan ‘cikgu’ itu tercetus dalam satu klip audio perbualan Zahid dan Anwar ketika UMNO mengadakan perhimpunan agung Mac tahun lalu, yang terdedah kepada masyarakat umum, dan cuba dinafikan kedua-duanya. Berita berkaitan

Dalam perbualan itu, Zahid turut menyifatkan Anwar sebagai mentornya yang handal berucap.

“You tau siapa cikgu saya kan (ketawa).. cikgu saya yang handal ucapan ni orang yang saya tengah cakap ni (ketawa),” kata Zahid lagi.